text:
ESSUULA EY’EKKUMI N’EBBIRI
Okweyisa mu Ngeri Esanyusa Katonda
Osobola otya okubeera mukwano gwa Katonda?
Okubuusabuusa Setaani kwe yaleetawo kukukwatako kutya?
Nneeyisa ya ngeri ki etasanyusa Yakuwa?
Osobola otya okweyisa mu ngeri esanyusa Katonda?
MUNTU wa ngeri ki gwe wandironze okubeera mukwano gwo? Awatali kubuusabuusa wandironze omuntu bwe mufaananya endowooza, n’emitindo gy’empisa. Ate era wandyagadde okulonda omuntu alina engeri ennungi, gamba ng’obwesigwa, n’ekisa.
2 Mu byafaayo byonna, Katonda abadde alonda abantu abamu okubeera mikwano gye egy’oku lusegere. Ng’ekyokulabirako, Yakuwa yayita Ibulayimu mukwano gwe. (Isaaya 41:8; Yakobo 2:23) Katonda yayogera ku Dawudi ‘ng’omuntu omutima Gwe gwe gwasiima,’ olw’okuba yalina engeri z’ayagala. (Ebikolwa 13:22) Ate era Yakuwa yatwala nnabbi Danyeri ‘ng’omwagalwa ennyo.’—Danyeri 9:23.
3 Lwaki Yakuwa yatwala Ibulayimu, Dawudi ne Danyeri okuba mikwano gye? Bw’ati bwe yagamba Ibulayimu: “Owulidde eddoboozi lyange.” (Olubereberye 22:18) N’olwekyo, abo abakola Yakuwa by’ayagala, abafuula mikwano gye. Yagamba bw’ati Abaisiraeri: “Muwulire eddoboozi lyange, nange naabanga Katonda wammwe, nammwe munaabanga bantu bange.” (Yeremiya 7:23) Bw’ogondera Yakuwa, naawe osobola okubeera mukwano gwe!
YAKUWA AZZAAMU MIKWANO GYE AMAANYI
4 Lowooza ku miganyulo egiri mu kubeera mukwano gwa Katonda. Baibuli egamba nti Yakuwa akozesa buli kakisa konna “okweraga bw’ali ow’amaanyi eri abo abalina omutima ogutuukiridde gy’ali.” (2 Ebyomumirembe 16:9) Yakuwa asobola atya okweraga nga bw’ali ow’amaanyi ku lulwo? Engeri emu gy’akikolamu eyogerwako mu Zabbuli 32:8 awagamba nti: ‘Nze Yakuwa nnaakuyigirizanga era nnaakulaganga ekkubo ly’onooyitangamu, nnaakutesezanga ebigambo eriiso lyange nga liri ku ggwe.’
5 Ng’ebigambo ebyo bikiraga bulungi nnyo nti Yakuwa akufaako! Ajja kukuwa obulagirizi obwetaagisa era akuyambe ng’ofuba okubussa mu nkola. Katonda ayagala okukuyamba okuyita mu bigezo by’oyolekagana nabyo. (Zabbuli 55:22) N’olwekyo, bw’oweereza Yakuwa n’omutima ogutuukiridde, osobola okuba n’obwesige ng’obw’omuwandiisi wa Zabbuli eyagamba nti: “Mukama mmutadde mu maaso gange bulijjo. Kubanga ye ali ku mukono gwange ogwa ddyo, sirisagaasagana.” (Zabbuli 16:8; 63:8) Yee, Yakuwa asobola okukuyamba okweyisa mu ngeri emusanyusa. Kyokka, nga bw’omanyi, waliwo omulabe wa Katonda ayagala okukulemesa okukola ekyo.
OKUBUUSABUUSA SETAANI KWE YALEETAWO
6Essuula 11 ey’akatabo kano yannyonnyola engeri Setaani Omulyolyomi gye yaleetawo okubuusabuusa obanga Katonda y’agwanidde okufuga. Setaani yayogera eby’obulimba ku Katonda ng’alinga alaga nti Katonda teyali mwenkanya bw’atakkiriza Adamu ne Kaawa okwesalirawo ekirungi n’ekibi. Oluvannyuma lwa Adamu ne Kaawa okwonoona, era abaana baabwe ne beeyongera okwala mu nsi, Setaani yabuusabuusa obanga abantu baweereza Katonda mu bwesimbu. Yagamba: “Abantu tebaweereza Katonda olw’okuba bamwagala. Bwe mpeebwa akakisa, bonna nsobola okubaggya ku Katonda.” Bye tusoma ku musajja ayitibwa Yobu, biraga nti eyo ye ndowooza yennyini Setaani gye yalina. Yobu yali ani era yazingirwamu atya mu kubuusabuusa Setaani kwe yaleetawo?
7 Yobu yaliwo emyaka nga 3,600 emabega. Yali musajja mulungi kubanga Yakuwa yamwogerako bw’ati: “Tewali amufaanana mu nsi, omusajja eyatuukirira era ow’amazima, atya Katonda ne yeewala obubi.” (Yobu 1:8) Yobu yali asanyusa Katonda.
8 Setaani yabuusabuusa obanga Yobu aweereza Katonda mu bwesimbu. Bw’ati bwe yagamba Yakuwa: “Tomukomedde lukomera okumwetooloola ye ne nnyumba ye ne byonna by’alina, enjuyi zonna? Owadde omukisa omulimu gw’engalo ze, n’ebintu bye byaze mu nsi. Naye kaakano golola omukono gwo okome ku byonna by’alina, kale alikwegaanira mu maaso go.”—Yobu 1:10, 11.
9 Bwe kityo, Setaani yagamba nti Yobu yali aweereza Katonda olw’ebintu Katonda bye yali amuwa. Ate era Omulyolyomi yagamba nti Yobu bwe yandigezeseddwa, yandyegaanyi Katonda. Yakuwa yakolawo ki ku kubuusabuusa okwo Setaani kwe yaleetawo? Okuva Setaani bwe yali abuusabuusa ekiruubirirwa Yobu kye yalina, Yakuwa yamukkiriza okugezesa Yobu. Ekyo kyandyeyolese bulungi obanga Yobu yali ayagala Katonda oba nedda.
YOBU AGEZESEBWA
10 Mangu ddala, Setaani yagezesa Yobu mu ngeri eziwerako. Okusooka, ezimu ku nsolo za Yobu zabbibwa ate endala ne zittibwa. Abaddu be abasinga obungi battibwa. Kino kyamuleetera obuzibu mu by’enfuna. Yobu yafuna ekikangabwa ekirala abaana be ekkumi bwe baafiira mu mbuyaga ez’amaanyi. Wadde nga yayolekagana n’ebizibu bino eby’amaanyi, “Yobu teyayonoona so teyavuma Katonda busirusiru.”—Yobu 1:22.
11 Setaani teyakoma awo. Ateekwa okuba nga yalowooza nti wadde nga Yobu yali asobola okugumira ekizibu ky’okufiirwa ebintu bye, abaddu be, n’abaana be, yandivudde ku Katonda bwe yandifunye obulwadde. Yakuwa yaleka Setaani okuleetera Yobu obulwadde obw’amaanyi ennyo. Naye, na kino tekyaleetera Yobu kulekera awo kukkiririza mu Katonda. Mu kifo ky’ekyo, yagamba: “Okutuusa lwe ndifa ssiryeggyako obugolokofu bwange.”—Yobu 27:5.
12 Yobu teyamanya nti Setaani ye yali amuleetera ebizibu. Olw’obutamanya kubuusabuusa Omulyolyomi kwe yali aleeseewo, Yobu yalowooza nti Katonda ye yali ensibuko y’ebizibu bye. (Yobu 6:4; 16:11-14) Kyokka, era yasigala ng’anyweredde ku Yakuwa. Ebyo Setaani bye yayogera nti Yobu yali aweereza Katonda olw’okwenoonyeza ebibye ku bubwe byakakasibwa nti bya bulimba olw’okuba Yobu yasigala nga mwesigwa.
13 Obwesigwa bwa Yobu bwasobozesa Yakuwa okufuna eky’okuddamu eri Setaani. Mazima ddala Yobu yali mukwano gwa Yakuwa, era Yakuwa yamuwa empeera olw’obwesigwa bwe.—Yobu 42:12-17.
ENGERI GY’OZINGIRWAMU
14 Okubuusabuusa Setaani kwe yaleetawo ku bikwata ku kuba omwesigwa eri Katonda kwali tekukwata ku Yobu yekka. Naawe ozingirwamu. Kino kiragibwa bulungi mu Engero 27:11, Yakuwa w’agambira nti: “Mwana wange, beeranga n’amagezi osanyusenga omutima gwange, ndyokenga nziremu oyo anvuma.” Ebigambo bino ebyawandiikibwa ebikumi n’ebikumi by’emyaka nga Yobu amaze okufa, biraga nti Setaani yali akyasoomooza Katonda era ng’akyayogera eby’obulimba ku baweereza Be. Bwe tweyisa mu ngeri esanyusa Yakuwa, tuba tulaga nti Setaani mulimba, era mu ngeri eyo tusanyusa omutima gwa Katonda. Ggwe ekyo okiraba otya? Tekyandibadde kirungi nnyo naawe okulaga nti Omulyolyomi mulimba, ne bwe kiba nti kikwetaagisa okubaako enkyukakyuka z’okola mu bulamu bwo?
15 Weetegereze nti Setaani yagamba: ‘Byonna omuntu by’alina alibiwaayo olw’obulamu bwe.’ (Yobu 2:4) Mu kugamba nti “omuntu,” Setaani yakyoleka bulungi nti yali tayogera ku Yobu yekka, wabula ku bantu bonna. Ensonga eyo nkulu nnyo. Setaani agamba nti toweereza Katonda mu bwesimbu. Omulyolyomi ayagala okulaba nti ojeemera Katonda, era ng’ova mu kkubo ery’obutuukirivu singa oba oyolekaganye n’ebizibu. Setaani ayinza atya okugezaako okutuukiriza kino?
16 Nga bwe kyayogerwa mu Ssuula 10, Setaani akozesa engeri nnyingi okugezaako okuggya abantu ku Katonda. Oluusi abalumba “ng’empologoma ewuluguma ng’anoonya gw’anaalya.” (1 Peetero 5:8) Obulumbaganyi bwa Setaani buyinza okweyoleka nga mikwano gyo, ab’eŋŋanda zo, oba abantu abalala bagezaako okukuziyiza okuyiga Baibuli n’okussa mu nkola by’oyiga.* (Yokaana 15:19, 20) Ku luuyi olulala, Setaani ‘bulijjo yeefaananya nga malayika ow’ekitangaala.’ (2 Abakkolinso 11:14) Omulyolyomi ayinza okukozesa engeri enneekusifu ng’agezaako okukulemesa okweyisa mu ngeri esanyusa Katonda. Ate era ayinza okukuleetera okuggwaamu amaanyi, oboolyawo n’okwewulira nti tosobola kusanyusa Katonda. (Engero 24:10) Setaani k’abe nga yeeyisa “ng’empologoma ewuluguma,” oba nga ‘malayika ow’ekitangaala,’ akyanyweredde ku bye yayogera: Agamba nti bw’oyolekagana n’okugezesebwa oba okukemebwa, ojja kulekera awo okuweereza Katonda. Osobola otya okulaga nti Setaani bye yayogera bya bulimba era n’okakasa nti oli mwesigwa eri Katonda nga Yobu?
OKUGONDERA EBIRAGIRO BYA YAKUWA
17 Osobola okulaga nti ebyo Setaani bye yayogera bya bulimba nga weeyisa mu ngeri esanyusa Katonda. Kino kizingiramu ki? Baibuli eddamu bw’eti: “Onooyagalanga Mukama Katonda wo n’omutima gwo gwonna, n’emmeeme yo yonna, n’amaanyi go gonna.” (Ekyamateeka 6:5) Okwagala kw’olina eri Katonda bwe kunaagenda kweyongera, ojja kwagala nnyo okukola by’akwetaagisa. Omutume Yokaana yawandiika bw’ati: “Kuno kwe kwagala kwa Katonda, ffe okukwatanga ebiragiro bye.” Bw’oba oyagala Yakuwa n’omutima gwo gwonna, ojja kukisanga nti “ebiragiro bye tebizitowa.”—1 Yokaana 5:3.
18 Ebiragiro bya Yakuwa bye biruwa? Ebimu bikwata ku mpisa ze tulina okwewala. Ng’ekyokulabirako, weetegereze akasanduuko akalina omutwe “Weewale Ebintu Yakuwa by’Akyawa.” Mu kasanduuko ako ojja kulaba ebintu eby’enjawulo Baibuli by’evumirira. Mu kusooka, ebimu ku bintu ebiragiddwa biyinza okukulabikira ng’ebitali bibi ennyo. Naye bw’onoofumiitiriza ku byawandiikibwa ebijuliziddwa, ojja kulaba nti kiba kya magezi nnyo okugoberera amateeka ga Yakuwa. Kiyinza obutakubeerera kyangu n’akamu okukola enkyukakyuka mu nneeyisa yo. Kyokka, okweyisa mu ngeri esanyusa Katonda kireeta obumativu bwa maanyi n’essanyu ery’ensusso. (Isaaya 48:17, 18) Ate era, osobola okukikola. Ekyo tukimanya tutya?
WEEWALE EBINTU YAKUWA BY’AKYAWA
- Ettemu. —Okuva 20:13; 21:22, 23.
- Obugwenyufu. —Eby’Abaleevi 20:10, 13, 15, 16; Abaruumi 1:24, 26, 27, 32; 1 Abakkolinso 6:9, 10.
- Obusamize. —Ekyamateeka 18:9-13; 1 Abakkolinso 10:21, 22; Abaggalatiya 5:20, 21.
- Okusinza ebifaananyi.—1 Abakkolinso 10:14.
- Obutamiivu. —1 Abakkolinso 5:11.
- Okubba. —Eby’Abaleevi 6:2, 4; Abaefeso 4:28.
- Okulimba. —Engero 6:16, 19; Abakkolosaayi 3:9; Okubikkulirwa 22:15.
- Omulugube. —1 Abakkolinso 5:11.
- Ebikolwa eby’obukambwe.—Zabbuli 11:5; Engero 22:24, 25; Malaki 2:16; Abaggalatiya 5:20.
- Enjogera etasaana. —Eby’Abaleevi 19:16; Abaefeso 5:4; Abakkolosaayi 3:8.
- Okukozesa obubi omusaayi.—Olubereberye 9:4; Ebikolwa 15:20, 28, 29.
- Obutalabirira ba mu maka.—1 Timoseewo 5:8.
- Okwenyigira mu ntalo ne mu by’obufuzi bw’ensi eno.—Isaaya 2:4; Yokaana 6:15; 17:16.
- Okunywa ttaaba n’enjaga.—Makko 15:23; 2 Abakkolinso 7:1.
19 Yakuwa tasobola kutugamba kukola bintu bye tutasobola kutuukiriza. (Ekyamateeka 30:11-14) Amanyi bulungi nnyo obusobozi bwaffe n’ekkomo lyaffe okutusinga. (Zabbuli 103:14) Ate era Yakuwa asobola okutuwa amaanyi ne tusobola okutuukiriza by’ayagala. Omutume Pawulo yawandiika: “Siwali kukema okubakwata okutali kwa bantu, naye Katonda mwesigwa, ataabaganyenga kukemebwa okusinga bwe muyinza; naye awamu n’okukemebwa era anassangawo n’obuddukiro, mulyoke muyinzenga okugumiikiriza.” (1 Abakkolinso 10:13) Okusobola okukuyamba okugumiikiriza, Yakuwa asobola okukuwa ‘amaanyi agasinga ku ga bulijjo.’ (2 Abakkolinso 4:7) Oluvannyuma lw’okugumira ebigezo bingi, Pawulo yagamba: “Nnyinzizza byonna [olw’]oyo ampa amaanyi.”—Abafiripi 4:13.
OKUKULAAKULANYA ENGERI EZISANYUSA KATONDA
20 Kya lwatu, okusanyusa Yakuwa tekikoma ku kwewala bwewazi bintu by’akyawa, naye era kitwaliramu n’okwagala by’ayagala. (Abaruumi 12:9) Tosikirizibwa kukola mikwano n’abo bwe mufaananya endowooza, n’emitindo gy’empisa? Yakuwa naye bw’atyo bw’ali. N’olwekyo, yiga okwagala ebintu Yakuwa by’ayagala. Ebimu ku bino byogerwako mu Zabbuli 15:1-5, we tusoma ku abo Katonda b’atwala nga mikwano gye. Mikwano gya Yakuwa booleka ekyo Baibuli ky’eyita “ebibala eby’[o]mwoyo.” Ebibala bino bizingiramu engeri nga “[okwagala], okusanyuka, emirembe, okugumiikiriza, ekisa, obulungi, okukkiriza, obuwombeefu, okwegendereza.”—Abaggalatiya 5:22, 23.
21 Okwesomesa Baibuli obutayosa kijja kukuyamba okukulaakulanya engeri ezisanyusa Katonda. Era okuyiga Katonda by’ayagala kijja kukuyamba okutuukanya endowooza yo n’eyiye. (Isaaya 30:20, 21) Gy’onookoma okukulaakulanya okwagala kw’olina eri Yakuwa, gy’ojja okukoma okweyisa mu ngeri emusanyusa.
22 Okufuba kwetaagisa okusobola okweyisa mu ngeri esanyusa Yakuwa. Baibuli egeraageranya okukyusa obulamu bwo ku kweyambulako omuntu ow’edda n’oyambala omuggya. (Abakkolosaayi 3:9, 10) Ng’ayogera ku biragiro bya Yakuwa, omuwandiisi wa Zabbuli yagamba: “Mu kubyekuuma mulimu empeera ennene.” (Zabbuli 19:11) Ojja kufuna emikisa mingi mu kweyisa mu ngeri esanyusa Katonda. Ate era, mu kukola bw’otyo, ojja kuba olaga nti Setaani mulimba era osanyuse omutima gwa Yakuwa.
BAIBULI KY’EYIGIRIZA
- Osobola okubeera mukwano gwa Katonda ng’omugondera.—Yakobo 2:23.
- Setaani yabuusabuusa obwesigwa bw’abantu bonna.—Yobu 1:8, 10, 11; 2:4; Engero 27:11.
- Tuteekwa okwewala ebikolwa ebitasanyusa Katonda.—1 Abakkolinso 6:9, 10.
- Tusobola okusanyusa Yakuwa nga tukyawa ebintu by’akyawa era nga twagala by’ayagala.—Abaruumi 12:9.
* Kino tekitegeeza nti abantu abakuziyiza Setaani y’aba abakozesa butereevu. Naye, kyo kiri nti Setaani ye katonda w’embeera zino ez’ebintu, era ensi yonna eri mu buyinza bwe. (2 Abakkolinso 4:4; 1 Yokaana 5:19) N’olwekyo, tulina okukisuubira nti abantu abasinga obungi tebajja kusanyuka kukulaba ng’otambulira mu kkubo ery’okutya Katonda, era abamu bajja kukuziyiza.
Ebibuuzo
1, 2. Waayo ebyokulabirako eby’abantu Yakuwa be yatwala nga mikwano gye egy’oku lusegere.
3. Lwaki Yakuwa alonda abantu abamu okubeera mikwano gye?
4, 5. Yakuwa yeeraga atya bw’ali ow’amaanyi ku lw’abantu be?
6. Setaani yabuusabuusa ki ku bantu?
7, 8. (a) Mu ngeri ki Yobu gye yali ow’enjawulo ku bantu bonna abaaliwo mu kiseera kye? (b) Setaani yabuusabuusa ki ku bikwata ku buweereza bwa Yobu?
9. Yakuwa yakolawo ki ku kubuusabuusa Setaani kwe yaleetawo, era lwaki?
10. Bigezo ki Yobu bye yayolekagana nabyo era yeeyisa atya?
11. (a) Kiki ekirala Setaani kye yalowooleza Yobu, era Yakuwa yakolawo ki? (b) Yobu yakola atya ng’afunye obulwadde obw’amaanyi?
12. Enneeyisa ya Yobu yakakasa etya nti ebyo Omulyolyomi bye yayogera byali bya bulimba?
13. Birungi ki ebyava mu bwesigwa bwa Yobu?
14, 15. Lwaki kiyinza okugambibwa nti ebyo Setaani bye yayogera ku Yobu byali bizingiramu abantu bonna?
16. (a) Ngeri ki Setaani z’akozesa ng’agezaako okuggya abantu ku Katonda? (b) Omulyolyomi ayinza atya okweyambisa engeri zino okukukwasa?
17. Nsonga ki enkulu etuleetera okugondera ebiragiro bya Yakuwa?
18, 19. (a) Ebimu ku biragiro bya Yakuwa bye biruwa? (Laba akasanduuko.) (b) Tumanya tutya nti Katonda tatulagira kukola bintu bye tutasobola kutuukiriza?
20. Ngeri ki ezisanyusa Katonda z’osaanidde okukulaakulanya, era lwaki nkulu?
21. Kiki ekinaakuyamba okukulaakulanya engeri ezisanyusa Katonda?
22. Kiki ky’onoofuna bw’oneeyisa mu ngeri esanyusa Katonda?


c: text/html

text:
Okweyawula - Separation
- Olubereberye - Genesis 31:49 era Mizupa, kubanga yayogera nti Mukama atunulenga wakati wange naawe, bwe tuliba aga tetukyalabagana.
- 1 Samwiri - 1 Samuel 1:27, 28 Omwana ono gwe nnasaba; era Mukama yampa ebyo bye nnamusaba; nange kyenvudde mmuwaayo eri Mukama; ng'akyali mulamu aweereddwayo eri Mukama. Ye n'asinziza Mukama eyo.
- Zabbuli - Psalms 23:4 Era newakubadde nga ntambulira mu kiwonvu eky'ekisukirize eky'olumbe, Siritya kabi konna; kubanga ggwe oli nange: Oluga lwo n'omuggo gwo bye binsanyusa.
- Zabbuli - Psalms 27:10 Kubanga kitange ne mmange bandese, Naye Mukama ananjijanjabanga.
- Zabbuli - Psalms 34 :18 Mukama ali kumpi n'abo abalina omutima ogumenyese. Era awonya abalina omwoyo oguboneredde.
- Zabbuli - Psalms 147 :3 Awonya abalina emitima egimenyese, Era asiba ebiwundu byabwe.
- Songs of Solomon 8:7 Amazzi amangi tegayinza kuzikiza kwagala, So n'ebitaba tebiyinza kukutta: Omuntu bw'akkiriza okuwaayo ebintu byonna eby'omu nnyumba ye olw'okwagala, Yandinyoomereddwa ddala.
- Yokaana - John 14 :18 Siribaleka bamulekwa; nkoma wo gye muli.
- Abaruumi - Romans 8 :18 Kubanga ngera ng'okubonaabona okw'omu biro bya kaakati nga tekutuuka kwenkanyaankanya n'ekitiibwa ekigenda okutubikkulirwa ffe.
- 2 Abakkolinso - 2 Corinthians 1 :4 atusanyusa mu buli kibonoobono kyaffe, ffe tulyoke tuyinzenga okusanyusanga abali mu kubonaabona kwonna, n'okusanyusa ffe kwe tusanyusibwa Katonda.
- Abafiripi - Philippians 3:7, 8 Naye byonna ebyali amagoba gye ndi, ebyo nnabirowooza nga kufiirwa olwa Kristo. Naye era n'ebintu byonna nnabirowooza nga kufiirwa olw'obulungi obungi obw'okutegeera Kristo Yesu Mukama wange: ku bw'oyo nnafiirwa ebintu byonna, era mbirowooza okubeera mpitambi, ndyoke nfune amagoba ye Kristo,
- 1 Abasessaloniika - 1 Thessalonians 4:13 But I would not have you to be ignorant, brethren, concerning them which are asleep, that ye sorrow not, even as others which have no hope.
- 1 Peetero - 1 Peter 1 :7 okugezebwa kw'okukkiriza kwammwe okusinga omuwendo ezaabu eggwaawo, newakubadde ng'egezebwa mu muliro, kulyoke kulabike okuleeta ettendo n'ekitiibwa n'okugulumizibwa Yesu Kristo bw'alibikkulibwa:
- Abaebbulaniya - Hebrews 10 :36 Kubanga mwetaaga okugumiiluriza, bwe mulimala okukola Katonda by'ayagala mulyoke muweebwe ekyasuubizibwa.

robotstxt: allowed

filter: keep


text:
Okuva Exodus
Chapter 31
1 Mukama n'agamba Musa nti
2 Laba, mpise erinnya Bezaaleeri omwana wa Uli, omwana wa Kuuli, ow'omu kika kya Yuda:
3 era mmujjuzizza omwoyo gwa Katonda, mu magezi, ne mu kutegeera, ne mu kumanya, ne mu buli ngeri ya kukola,
4 okulowooza emirimu egy'amagezi, okukola ne zaabu, ne ffeeza, n'ekikomo,
5 ne mu kusala amayinja ag'okussaamu, ne mu kwola emiti, okukola mu buli ngeri ya kukola.
6 Nange, laba, nteeseewo wamu naye Okoliyaabu, omwana wa Akisamaki, ow'omu kika kya Ddaani; ne mu mitima gyabwe bonna abalina emitima egy'amagezi ngitaddemu amagezi bakole byonna bye nkulagidde:
7 eweema ey'okusisinkanirangamu, ne ssanduuko ey'obujulirwa, n'entebe ey'okusaasira egiriko, n'ebintu byonna eby'omu weema;
8 n'emmeeza n'ebintu byayo, n'ekikondo ekirungi n'ebintu byakyo byonna, n'ekyoto eky'okwoterezangako;
9 n'ekyoto eky'okwokerangako n'ebintu byakyo byonna, n'ekinaabirwamu n'entobo yaakyo;
10 n'ebyambalo ebikolebwa obulungi, n'ebyambalo ebitukuvu ebya Alooni kabona, n'ebyambalo eby'abaana be, okuweerereza mu bwakabona;
11 n'amafuta ag'okufukibwangako, n'eky'okwoteza eky'eby'akaloosa ebiwoomerevu ekya watukuvu: nga byonna bye nkulagidde, bwe balikola bwe batyo.
12 Mukama n'agamba Musa nti
13 Era buulira abaana ba Isiraeri nti Mazima mukwatanga ssabbiiti zange: kubanga ke kabonero wakati wange nammwe mu mirembe gyammwe gyonna; mulyoke mumanye nga nze Mukama abatukuza.
14 Kyemunaavanga mukwata ssabbiiti; kubanga lwe lutukuvu gye muli: buli anaalusobyanga talemanga kuttibwa: kubanga buli anaalukolerangako emirimu gyonna, omwoyo ogwo gunaazikirizibwanga mu bantu be.
15 Ennaku mukaaga emirimu gikolebwenga; naye ku lunaku olw'omusanvu wabangawo ssabbiiti olw'okuwummula okutukuvu, eri Mukama: buli anaakoleranga emirimu gyonna ku ssabbiiti, talemanga kuttibwa.
16 Abaana ba Isiraeri kyebanaavanga bakwata ssabbiiti, okwekuumanga ssabbiiti mu mirembe gyabwe gyonna, okuba endagaano etaliggwaawo.
17 Ke kabonero wakati wange n'abaana ba Isiraeri ennaku zonna: kubanga mu nnaku mukaaga Mukama yakola eggulu n'ensi, ne ku lunaku olw'omusanvu n'awummula, n'aweera.
18 Bwe yamala okwogera naye ku lusozi, Sinaayi, n'awa Musa ebipande bibiri eby'obujulirwa, ebipande eby'amayinja, ebyawandiikibwako n'engalo ya Katonda.


text:
2 Bassekabaka 2 Kings
Chapter 25
1 Awo olwatuuka mu mwaka ogw'omwenda kasooka alya obwakabaka, mu mwezi ogw'ekkumi, ku lunaku olw'ekkumi olw'omwezi, Nebukadduneeza kabaka w’e Babulooni n'ajja, ye n'eggye lye lyonna, okulwana ne Yerusaalemi, n'asiisira okukyolekera; ne bakizimbako ebigo enjuyi zonna.
2 Awo ekibuga ne kizingizibwa okutuusa ku mwaka ogwa kabaka Zedeekiya ogw'ekkumi n'ogumu.
3 Ku lunaku olw'omwenda olw'omwezi ogw'okuna enjala n'enyiikira mu kibuga, emmere n'okubula n'ebula abantu ab'omu nsi eyo.
4 Awo ne bawagula mu kibuga ekituli, abasajja bonna abalwanyi ne badduka kiro mu kkubo ery'omulyango oguli wakati wa babbugwe babiri ogwaliraana olusuku lwa kabaka: (era Abakaludaaya baali nga bazingizizza ekibuga enjuyi zonna:) kabaka n'ayita mu kkubo erya Alaba.
5 Naye eggye ery'Abakaludaaya ne bagoberera kabaka ne bamutuukako mu nsenyi ez'e Yeriko: eggye lye lyonna ne lisaasaana okumwabulira.
6 Awo ne bawamba kabaka, ne bamwambusa ne bamuleeta eri kabaka w'e Babulooni e Libula; ne bamusalira omusango.
7 Ne battira batabani ba Zeddekiya mu maaso ge, ne bamuggyamu amaaso Zeddekiya, ne bamusiba mu masamba, ne bamutwala e Babulooni.
8 Awo mu mwezi ogw'okutaano ku lunaku olw'omusanvu olw'omwezi, gwe mwaka ogw'ekkumi n'omwenda ogwa kabaka Nebukadduneeza kabaka w’e Babulooni, Nebuzaladaani omukulu w'abambowa omuddu wa kabaka w'e Babulooni n'ajja e Yerusaalemi:
9 n'ayokya ennyumba ya Mukama n'ennyumba ya kabaka; n'ennyumba zonna ez'omu Yerusaalemi, buli nnyumba ennene, n'azookya omuliro.
10 N'eggye lyonna ery'Abakaludaaya abaali n'omukulu w'abambowa ne bamenyamenya bbugwe wa Yerusaalemi enjuyi zonna.
11 N'abantu abafisseewo abasigadde mu kibuga n'abo abaasenguka abaasenga kabaka w'e Babulooni n'abaffisseewo ku kibiina, abo Nebuzaladaani omukulu w'abambowa n'abatwalira ddala nga basibe.
12 Naye omukulu w'abambowa n'aleka ku abo abaasinga obwavu ab'omu nsi eyo okulongoosanga emizabbibu n'okulimanga.
13 N'empagi ez'ebikomo ezaali mu nnyumba ya Mukama n'entebe n'ennyanja ey'ekikomo ebyali mu nnyumba ya Mukama Abakaludaaya ne babimenyamenya, ne batwala ebikomo byamu e Babulooni.
14 N'entamu n'ebisena n'ebisalako ebisiriiza n'ebijiiko n'ebintu byonna eby'ebikomo bye baaweerezanga nabyo, ne babiggyayo.
15 N'ebyoterezo n'ebibya; ebyali ebya zaabu, zaabu yaako, n'ebyali ebya ffeeza, ffeeza yaako, omukulu w'abambowa n'abiggyayo.
16 Empagi zombi, ennyanja emu, n'entebe Sulemaani ze yakolera ennyumba ya Mukama; ebikomo eby'ebintu bino byonna tebyagereka.
17 Empagi emu obugulumivu bwayo emikono kkumi na munaana, n'omutwe ogw'ekikomo gwali ku yo: n'omutwe obugulumivu bwagwo emikono esatu; omulimu omuluke n'amakomamawanga nga biri ku mutwe okwetooloola, byonna bya bikomo: n'empagi ey'okubiri yalina ebifaanana ebyo, n'omulimu omuluke.
18 Omukulu w'abambowa n'akwata Seraya kabona asinga obukulu ne Zeffaniya kabona ow'okubiri n'abaggazi abasatu:
19 ne mu kibuga n'aggyamu omwami eyakulira abasajja abalwanyi; n'abasajja bataano ku abo abaalabanga amaaso ga kabaka abaalabika mu kibuga; n'omuwandiisi omukulu w'eggye eyayolesanga abantu ab'omu nsi; n'abasajja nkaaga ku bantu ab'omu nsi eyo abaalabika mu kibuga.
20 Awo Nebuzaladaani omukulu w'abambowa n'abakwata n'abaleeta eri kabaka w'e Babulooni e Libula.
21 Kabaka w'e Babulooni n'abafumita n'abattira e Libula mu nsi y'e Kamasi. Bw'atyo Yuda n'atwalibwa nga musibe ng'aggibwa mu nsi ye.
22 N'abantu abaasigala mu nsi ya Yuda Nebukadduneeza kabaka w'e Babulooni be yaleka, abo n'abafuulira Gedaliya mutabani wa Akikamu mutabani wa Safani omukulu waabwe.
23 Awo abaami bonna ab'eggye, bo n'abasajja baabwe, bwe baawulira nga kabaka w'e Babulooni afudde Gedaliya omukulu, ne bajja eri Gedaliya e Mizupa, Isimaeri mutabani wa Nesaniya ne Yokanani mutabani wa Kaleya ne Seraya mutabani wa Tanukumesi Omunetofa ne Yaazaniya omwana w'Omumaakasi, bo n'abasajja baabwe.
24 Awo Gedaliya n'abalayirira bo n'abasajja baabwe n'abagamba nti Temutya olw'abaddu b'Abakaludaaya: mubeere mu nsi muweereze kabaka w'e Babulooni, kale muliba bulungi.
25 Naye olwatuuka mu mwezi ogw'omusanvu Isimaeri mutabani wa Nesaniya mutabani wa Erisaama ow'ezzadde lya kabaka n'ajja n'abasajja kkumi wamu naye ne bafumita Gedaliya n'okufa n'afa, n'Abayudaaya n'Abakaludaaya abaali awamu naye e Mizupa.
26 Awo abantu bonna abato n'abakulu n'abaami b'eggye ne bagolokoka ne bajja e Misiri: kubanga baatya Abakaludaaya.
27 Awo olwatuuka mu mwaka ogw'amakumi asatu mu musanvu ogw'okusibibwa kwa Yekoyakini kabaka wa Yuda mu mwezi ogw'ekkumi n'ebiri ku lunaku olw'omwezi olw'amakumi abiri mu musanvu Evirumerodaki kabaka w'e Babulooni n'ayimusa omutwe gwa Yekoyakini kabaka wa Yuda okumuggya mu kkomera mu mwaka mwe yatanulira okufuga;
28 n'amugamba eby'ekisa n'agulumiza entebe ye okusinga bakabaka abaali awamu naye mu Babulooni.
29 N'awaanyisa ebyambalo bye eby'omu kkomera n'aliiranga emmere mu maaso ge ennaku zonna ez'obulamu bwe.
30 N'okumuliisanga kabaka n'amuwa ebya bulijjo eby'okumuliisanga, buli lunaku omugabo gwalwo, ennaku zonna ez'obulamu bwe.


text:
Bya Martin Ndijjo
ABAWULIRIZA ba Bukedde Fa ma (100.5) abalina ebidduka babakubye enkata! Okutandika n’enkya nga 01,July, Bukedde Fa ma egenda kugabira abawuliriza baayo abalina ebidduka amafuta ga bwereere okumala omwezi mulamba.
Gano gagenda kuweebwa abawuliriza abo bokka abalina ne sitiika za Bukedde Fa Ma Embuutikizi ku bidduka byabwe.
Ayagala okufuna ku mafuta gano ag'obwereere buli ku makya keera otege Bukedde Fa ma (100.5) owulirize abaweereza ba pulogulaamu ezenjawulo, bano bajja kukubuulira essundiro ly’amafuta okuli abantu baffe.
Abavuzi ba Bodaboda oba pikipiki kkumi (10) n’ab’emmotoka bataano (5) abanaasooka okutuuka ku ssundiro ly'amafuta erinaabagambibwa bajja kufuna amafuta ga bwereere.
Herbert Yawe Kabanda, akulira leediyo ya Bukedde Fa ma agamba nti enkola eno egendereddwaamu okuddiza n’okusiima abawuuliriza ba Bukedde Fa Ma olw’okutwagala.
Akubirizza abantu obutakyusa kalimi ka leediyo zaabwe kubanga ebirungi bingi bikyajja.
Eyandyagadde okufuna amafuta g'obwereere jangu ku ofiisi Bukedde ezisangibwa ku kitebe kya Vision Group mu kibangirizi ky’amakolero (1st Street Industrial Area) ofune sitiika yo.


text:
“OBULAMU bunkaluubiridde. Abaana omunaana be nnina batuuse okundya anti sirina ngeri ya kubalabiriramu era n’okusoma kubalemye.
Nze Aidah Nakayemba 32, mbeera Kaamaliba mu Ggombolola y’e Nkozi mu Mpigi. Twalabagana ne baze mu 1996, ne mmutwala ewaffe ne mmwanjula, olwo omukwano gwaffe ne gutojjera.
Tetwalina nsimbi era okwebeezaawo twakolanga gwa kulima. Abaana twabazaala ne bawera wabula oluvannyuma munnange yatandika okwepena obuvunaanyizibwa.
Yafuna omulimu gw’okulunda ente e Kaamaliba ne tusenguka e Namusujja gye twali tubeera. Wabula bw’otuuka mu kasiisira mwe tusula tetulina njawulo n’abanoonyi b’obubudamu.
Ekisinga okumbobbya omutwe be baana bange abagenda okukaluubirirwa obulamu mu maaso.
Muzadde munnange nkimanyi bw’osoma bino tooleme kugunsalira naye ennaku bw’ekuyinga ekuziba amaaso.
Nange nnaakasisimuka mu tulo mwe mbadde ne nkiraba nti beetaaga okusoma. Bonna mpaawo y’ali alabye ku lubaawo, mpozzi kye bamanyi lwe Luwarabu.
Njagala kudda waffe naye abaana banfuukidde omugugu sirina we mbaleka.” Abakyala bangi abatuuka mu mbeera bw’eti olw’okuwundulula abaana ne babalema okulabirira.
Dr. Prossy Bulega omukugu mu nsonga z’abakyala okuva mu Royal Domiciliary Clinic e Sseguku agamba nti waliwo enkola z’ekizaalaggumba nnyingi eziyamba abaagalana okuzaala abaana be basobola.
Enkola z’ekizaalaggumba mulimu empeke, empiso, kapiso (implants), kondomu, akaweta (IUD n’endala.
Kyokka waliwo enkola ez’olubereera ng’okusala enseke mu basajja ne mu bakyala, waliwo abakakozesa kalenda ey’embira (moon beads).
Wabula eno ekolera abakyala nga bamaze okukkiriziganya n’omusajja kubanga abeera alina okumuyambako okumujjukiza.
Dr. Farouk Muyingo owa Mpigi Health Centre agamba nti mulina okusooka okukkiriziganya ng’abafumbo musalewo kye mukozesa ekinaabanguyira.
EDDIINI KY’EGAMBA:
Sheikh Mahmood Kibaate ow’e Nakasero agamba nti eddiini y’Ekisiraamu ewagira omuntu okuzaala abaana ng’alekawo ebbanga naddala singa omukyala abeera akosebwa bw’aba amaze okuzaala.
Era ng’abafumbo balina okusooka okukkaanya. Wabula eddiini y’Obusiraamu tekkiriza muntu kussaawo kigero ku baana b’agenda okuzaala.


text:
NGA sinnafumbirwa nneegombanga nnyo okufuna omusajja atazaalangako nga mmanyi aba n’omukwano wabula kye nnazudde, omusajja omulungi kiba kirabo kuva wa Mukama.
Omusajja gwe nnasookerako, bwe nategeera nti talina mwana ne nneegwanyiza okuba mukyala we wadde nga musiisi wa capati omulimu ogunyoomebwa abakyala b’ennaku zino.
Nze Jovia Zawedde mbeera Kazo. Omusajja ono yankwana ne mmukkiriza bulungi nga tewali ampalirizza era okumufumbirwa, yamala kunfunyisa lubuto n’antwala mu nnyumba gye nnamanyaako nti yali mukuumi waago.
Omulenzi wange sigamba nti teyanjagala yampa omukwano sitoma naye ekiseera ky’okuzaala bwe kyatuuka, we nasinga okumwewuunyiza era kw’olwo nafuna endowooza nti yali ankyaye.
Bwe namutegeeza nti olubuto lunnuma ntuusizza, okuzaala yansindika mu ddwaaliro nga tamperekeddeeko ne mmusaba mpite muganda wange annyambe n’antegeeza nti talina ky’agenda kumuliisa amaanyi ne ganzigwa.
Bwe nazaala, nalowooza nti osanga yalina ekyamunyiiza. Yatandikiriza mpola okudda amatumbibudde
n’obutaleka mmere waka.
Omusajja ono okumanya muzibubwe mmusaba okuleeta omuntu wange awaka alabe we mbeera yagamba nti balindeko ne nsoberwa kubanga si kyabuvunaanyizibwa okubeera n’omuntu n’osula naye
nga n’ewammwe tewali amumanyi.
Kale singa waakiri akyalako ewaffe n’amanyibwa naye byonna yabigaana. Baze anjoogera ddala ate tayagala ninnye na waffe. Bwe mmusabaokugenda ndabe ku banzaala ankubira essimu ezibula okunzita ng’agamba nti ndi mu basajja.
Era aba ayagala kungoba bwe nkomawonsangawo ng’ambo nti yeebase n’omukozi w’omuliraano. Ekyo sikitwala ng’ekikulu nayeekisinga okunnuma ndi nnakawere wa mwezi omusajja bwe mmusaba
ssente z’emmere ayagala kunzigyako mwana wange nti ajja kusobola okumulabirira.
Kino sikisobola kuba omwana akyali muto. Nkole ntya okukuza omwana wange nga ndi mu maka
n’omusajja ono? Bannange nsaba kumpa ku magezi.


text:
Obugabirizi - Supply
- Kubanga okwagala ebintu kye kikolo ky'ebibi byonna: waliwo abantu abayaayaanira ebyo, ne bakyamizibwa okuva mu kukkiriza, ne beefumitira ddala n'ennaku ennyingi. - 1 Timothy 6:10
- Naye musooke munoonye obwakabaka bwe n'obutuukirivu bwe; era ebyo byonna mulibyongerwako. - Matayo - Matthew 6:33
- Omuntu alinyaga Katonda? naye mmwe mu nnyaga nze. Naye mwogera nti Twakunyaga tutya? Mwannyagako: ebitundu eby'ekkumi n'ebiweebwayo. Mukolimiddwa ekikolimo ekyo; kubanga munnyaga nze; eggwanga lino lyonna. Muleete ekitundu eky'ekkumi ekiramba mu ggwanika, ennyumba yange ebeeremu emmere, era munkeme nakyo, bwayogera Mukama w'eggye, oba nga siribaggulirawo ebituli eby'omu ggulu, ne mbafukira omukisa, ne wataba na bbanga weguligya. - Malaki - Malachi 3:8-10
- Era Katonda wange anaatuukirizanga buli kye mwetaaga, ng'obugagga bwe bwe buli mu kitiibwa mu Kristo Yesu. - Abafiripi - Philippians 4:19
- Nali muto, kaakano nkaddiye; Naye , sirabanga mutuukirivu ng'alekeddwa, Newakubadde ezzadde lye nga basaba emmere. - Zabbuli - Psalms 37:25
- Era buno bwe bugumu bwe tulina eri ye, nti bwe tusaba ekintu nga bw'ayagala, atuwulira: era bwe tumanya ng'atuwulira buli kye tusaba, tumanyi nga tulina ebyo bye tumusabye. - 1 John 5:14,15
- Mukama ye musumba wange; seetaagenga: - Zabbuli - Psalms 23:1
- Obwana bw'empologoma bubulwa ne bulumwa enjala: Naye abanoonya Mukama tebaabulwenga kintu kirungi kyonna. - Zabbuli - Psalms 34:10
- Mukama atenderezebwenga atusitulira omugugu gwaffe buli lunaku, Ye Katonda, bwe bulokozi bwaffe. (Seera) - Zabbuli - Psalms 68:19
- Nze Mukama Katonda wo, Eyakuggya mu nsi y'e Misiri: Yasama nnyo akamwa ko, nange naakajjuza. - Zabbuli - Psalms 81:10b
- Kubanga Mukama Katonda ye njuba, ye ngabo: Mukama anaagabanga ekisa n'ekitiibwa: Tammenga kintu kirungi kyonna abo abeegendereza. - Zabbuli - Psalms 84:11b
- Amaaso g'ebintu byonaa gakulindirira; Naawe obiwa emmere yaabyo mu ntuuko zaabyo. Oyanjuluza engalo zo, N’okkusa buli kintu kiramu bye kyagala. - Zabbuli - Psalms 145:15,16
- Omutuukirivu alya, emmeeme ye n’ekkuta: Naye olubuto lw'ababi lulirumwa enjala. - Engero - Proverbs 13:25
- Bwe munaagondanga nemuwulira; munaalyanga ebirungi eby’ensi: naye bwe munaagaananga ne mujeemanga, munaaliibwanga n'ekitala: kubanga akamwa ka Mukama ke kakyogedde. - Isaaya - Isaiah 1:19, 20
- Era ndibafuula omukisa n'ebifo ebyetoolodde olusozi lwange; era nditonnyesa oluwandaggirize mu ntuuko zaalwo; walibaawo empandaggirize ez'omukisa. - Ezekyeri - Ezekiel 34:26
- Kale, temufaanana nga bo: kubanga Kitammwe amanyi bye mwetaaga nga temunnaba kumusaba. - Matayo - Matthew 6:8b
- Musabe muliweebwa; munoonye, muliraba; mweyanjule, muliggulirwawo; kubanga buli muntu asaba aweebwa; anoona alaba; eyeeyanjula aliggulirwawo. - Matayo - Matthew 7:7,8
- Kale mmwe, ababi, nga bwe mumanyi okuwa abaana bammwe ebintu ebirungi, Kitammwe ali mu ggulu talisinga nnyo okubawa ebirungi abamusaba? - Matayo - Matthew 7:11
- Ne byonna byonna bye munaayagalanga nga musaba, nga mukkirizza, munaabiweebwanga - Matayo - Matthew 21:22
- N'abagamba nti Bwe nnabatuma nga temulina nsawo, newakubadde olukoba, newakubadde engatto, mwaliko kye mwetaaga? Ne bagamba nti Nedda. - Lukka - Luke 22:35
- Era ne Mukama waffe bw'atyo yalagira ababuuiira enjiri baliisibwenga olw'enjiri. - 1 Abakkolinso - 1 Corinthians - 9:14
- era buli kye tusaba akituwa, kubanga tukwata ebiragiro bye era tukola ebisiimibwa mu maaso ge. - 1 Yokaana - 1John 3:22


text:
Bya Procopios Lumu
OMUKAZI emizimu gwe gyabuzaawo ku lunaku lw’embaga bwe yali agenda okugattibwa, bba n’akonkomalira mu Kkanisa ng’amulinda kyaddaaki agattiddwa nga wayise emyaka esatu bukya mbaga esooka esasika.
Gloria Gonzaga Nansamba, 58 mutuuze w’e Seguku Nazziba mu ggombolala y’e Makindye Ssaabagabo mu disitulikiti y’e Wakiso attottodde ebyamutuukako nga bwe yaleka bba mu kkanisa ku lunaku lw’embaga bwe yawulira omusujja n’adduka mu saluuni era baamukwatira ku kayanja ka Kabaka nga yeebase!
Agamba: Twasisinkana mu 2002 era oluvannyuma lw’emyaka 8 Kiwanuka yasalawo tubeere mu bufumbo obutukuvu ne tukola enteekateeka mmwanjule oluvannyuma tukole embaga. Tewali kye nneekwasa nti oba muggya wange oba ddogo wabula nange saamanya kyantuukako ku mbaga eyo wabula okuzuukuka nga nneebase okumpi n’akayanaja ka Kabaka mu Ndeeba.
Baze namwanjula ewafffe nga June, 03, 2010 e Magiri mu ggombolola ye Kyanamukaaka olwo embaga ne tugissa ku lwa June, 05 2010. Mu saaluuni natuukayo ssaawa 4.00 nga ndi ne metulooni n’emperekeze. Baasooka kukola ku metulooni era baba bamukolako, ne mpulira omusujja. Nabuuza omukyala eyali atusiba awali akaduuka akatunda eddagala n’akandaga. Nakoma okujjukira nga nfuluma okugula eddagala, okuddamu okutegeera nga ndaba ndi ku lubalama lw’ennyanja ya Kabaka mu Ndeeba nga ne gyendi simanyiiyo.
Waliwo omuzirakisa eyannyamba ne nva mu kifo kino okudda eka kyokka nasanga balamu bange beesaze akajegere ne bangoba era nasula wa eyali besitimaani, Kiwanuka. Enkeera baze yajja ne mmubuulira ebyantuukako, n’ankomyawo mu maka gange, balamu bange n’abambalira banneesonyiwe kubanga yali ategedde ekyantuuseeko. Mmwebaza okunzijanjaba ne mpona, okuguumiikira era n’empeta yaginkubye, kiwedde.’
Bba, Fredrick William Kiwanuka, 56:
Nayawukana ne mukyala wange ku ssaawa 10.00 n’agenda ewa muganda we e Kibuye era gye yasula. Nze ndoowoza nti byali bintu bya kika bye byamukwata omutwe kubanga omuntu abadde agenda ku mbaga ne bakusanga ku kayanja nga weebase! Nakuba ssimu ye nga tewali agikwata. Omusumba yalaba nnaatera okutabuka omutwe nga n’abantu bambuuza bingi kwe kunzigalira mu kasenge, ekiro ne nzirayo eka. Abantu baatutabukira nga bagamba nti twapanze ne mukazi wange abulewo embaga esasike, ssente tuzikolemu bizinensi.”


text:
Engero Proverbs
Chapter 18
1 Eyeeyawula anoonya kye yeegomba yekka, Era alalukira amagezi gonna amatuufu.
2 Omusirusiru tasanyukira kutegeera, Naye omutima gwe gwebikkule bwebikkuzi.
3 Omubi bw'ajja, n'okunyooma kujja, Era awamu n'okuswazibwa ne wajja n'okuvumibwa.
4 Ebigambo eby'omukamwa k'omuntu mazzi ga buziba: Oluzzi olw'amagezi mugga ogukulukuta.
5 Okukkiriza amaaso g'omubi si kulungi, Newakubadde okugoba omutuukirivu bw'awoza.
6 Emimwa gy'omusirusiru giyingira mu nnyombo, Akamwa ke ne kasaba emiggo.
7 Akamwa k'omusirusiru kwe kuzikirira kwe, N'emimwa gye kye kyambika eky'emmeeme ye.
8 Ebigambo eby'omugeyi biri ng'ebiwundu, Era bikka mu bisenge eby'omu lubuto.
9 Era n'oyo atenguwa ng'akola emirimu Ye muganda w'oyo azikiriza.
10 Erinnya lya Mukama kigo kya maanyi: Omutuukirivu addukira omwo n'aba mirembe.
11 Omugagga obugagga bwe kye kibuga kye eky'amaanyi, Era bbugwe muwanvu mu kulowooza kwe ye.
12 Okuzikiriza nga tekunnabaawo omutima gw'omuntu gwegulumiza, Era okwetoowaza kukulembera ekitiibwa.
13 Addamu nga tannawulira, Busirusiru n'ensonyi gy'ali.
14 Omwoyo gw'omuntu gunaawaniriranga obunafu bwe; Naye omwoyo omumenyefu ani ayinza okugugumiikiriza?
15 Omutima gw'omutegeevu gufuna okumanya; N'okutu kw'ab'amagezi kunoonya okumanya.
16 Ekirabo eky'omuntu kimuseguliza, Era kimutuusa mu maaso g'abakulu.
17 Asooka okuwoza afaanana nga ye mutuukirivu; Naye munne n'ajja n'amukebera.
18 Akalulu kalekesaayo ennyombo, Era kalamula ab'amaanyi.
19 Ow'oluganda anyiize kizibu okumufuna okusinga ekibuga eky'amaanyi: Era ennyombo eziri bwe zityo ziri ng'ebisiba eby'ekigo.
20 Olubuto lw'omuntu lulikkuta ebibala eby'akamwa ke; Ekyengera eky'omu mimwa gye kirimumala.
21 Okufa n'obulamu biba mu buyinza bw'olulimi; N'abo abalwagala balirya ebibala byalwo.
22 Alaba omukazi okumufumbirwa alaba ekirungi, Era afuna okuganja eri Mukama.
23 Omwavu yeegayirira: Naye omugagga addamu n'ebboggo.
24 Akwana emikwano emingi yeereetako okuzikirira: Naye waliwo ow'omukwano eyeegatta ennyo okusinga ow'oluganda.


text:
Essuula 6
1 Kale tunaayogeza tutya? Tunyiikirenga okukola ekibi ekisa kyeyongerenga?
2 Kitalo. Abaafa ku kibi, tunaabeeranga tutya abalamu mu kyo nate?
3 Oba temumanyi nga ffe fenna, abaabatizibwa okuyingira mu Kristo Yesu nga twabatizibwa kuyingira mu kufa kwe?
4 Kyetwava tuziikibwa awamu naye mu kubatizibwa okuyingira mu kufa: nga Kristo bwe yazuukizibwa mu bafu olw'ekitiibwa kya Kitaawe, bwe tutyo naffe tutambulirenga mu bulamu obuggya.
5 Kuba obanga twagattibwa wamu naye mu kifaananyi ky'okufa kwe, era tuligattibwa ne mu kifaananyi ky'okuzuukira kwe
6 bwe tumanya kino ng'omuntu waffe ow'edda yakomererwa wamu naye, omubiri gw'ekibi gulyoke guggibwewo, tuleme okubeeranga nate abaddu b'ekibi;
7 kubanga afa nga takyaliko musango eri ekibi.
8 Naye oba nga twafiira wamu ne Kristo, era tukkiriza nga tulibeera balamu wamu naye;
9 bwe tumanyi nga Kristo yamala okuzuukizibwa mu bafu takyafa nate; okufa tekukyamufuga.
10 Kubanga okufa kwe yafa yafa ku kibi omulundi gumu: naye obulamu bw'alina, ali nabwo eri Katonda.
11 Bwe mutyo nammwe mwerowoozenga okubeera abafa ku kibi, naye abalamu eri Katonda mu Kristo Yesu.
12 Kale ekibi kiremenga okufuga nu mubiri gwammwe ogufa, okuwuliranga okwegomba kwagwo:
13 so temuwangayo bitundu byanmwe eri ekibi okubanga eby'okukoza obutali butuukirivu; naye mwewengayo eri Katonda, ng'abaamu abaava mu bafu, n'ebitundu byammwe okubanga eby'okukoza obutuukirivu eri Katonda.
14 Kubanga ekibi tekiibenga mukama wammwe; kubanga amateeka si ge gabafuga, wabula ekisa.
15 Kale tukole tutya? tukolenga ekibi, kubanga amateeka si ge atufuga, wabula ekisa? Kitalo.
16 Temumanyi nga gwe mwewa okuba abaddu b'okuwulira, muli baddu b'oyo gwe muwulira, oba ab'ekibi okuleeta okufa, oba ab'okuwulira okuleeta obutuukirivu?
17 Naye Katonda yeebale, kubanga mwabanga baddu ba kibi, naye mwawulira mu mutima engeri eyo y'okuyigirizibwa gye mwaweebwa;
18 kale bwe mwaweebwa eddembe kuva mu kibi, ne mufuuka abaddu b'obutuukirivu.
19 Njogera mu buntu olw'obunafu bw'omubiri gwammwe: kuba nga bwe mwawangayo ebitundu byammwe okuba baddu eri obugwagwa n'eri obujeemu okujeemanga, bwe mutyo kaakano muwengayo ebitundu byanmwe okubanga abaddu eri obutuukirivu okutukuzibwa.
20 Kubanga bwe mwabanga abaddu b'ekibi, mwabanga ba ddembe eri obutuukirivu.
21 Kale bibala ki bye mwalina mu biro biri eby'ebigambo ebibakwasa ensonyi kaakano? kubanga enkomerero yaabyo kufa.
22 Naye kaakano bwe mwaweebwa eddembe okuva mu kibi, ne mufuuka abaddu ba Katonda, mulina ebibala byammwe olw'okutukuzibwa, n'enkomerero bulamu obutaggwaawo.
23 Kubanga empeera y'ekibi kwe kufa; naye ekirabo kya Katonda bwe bulamu obutaggwaavo mu Kristo Yesu Mukama waffe.


text:
Matayo Matthew
Chapter 25
1 Mu biro ebyo obwakabaka obw'omu ggulu bulifaananyizibwa abawala ekkumi, abaatwala ettabaaza zaabwe, ne bagenda okusisinkana anaawasa omugole.
2 Naye bannaabwe abataano baali basirusiru, n'abataano be baalina amagezi.
3 Kubanga abasirusiru, bwe baatwala ettabaaza zaabwe, ne bateetwalira mafuta:
4 naye abalina amagezi ne batwala amafuta mu macupa gaabwe wamu n'ettabaaza zaabwe.
5 Naye anaawasa omugole bwe yalwayo, bonna ne babongoota ne beebaka.
6 Naye ekiro mu ttumbi ne waba oluyoogaano nti Laba, anaawasa omugole ajja! Mufulume okumusisinkana.
7 Abawala bali bonna ne balyoka bagolokoka, ne balongoosa ettabaaza zaabwe.
8 Abasirusiru ne bagamba abalina amagezi nti Mutuwe ku mafuta gammwe; kubanga ettabaaza zaffe ziggweerera.
9 Naye abaalina amagezi ne baddamu, ne bagamba nti Wozzi tegaatumale fenna nammwe: waakiri mugende eri abatunda, mwegulire.
10 Bwe baali bagenda okugula, anaawasa omugole n'ajja: n'abo abaali beeteeseteese ne bayingira naye mu mbaga ey'obugole: oluggi ne luggalwawo.
11 Oluvannyuma abawala bali abalala nabo ne bajja, ne bagamba nti Mukama waffe, mukama waffe, tuggulirewo.
12 Naye n'addamu n'agamba Mazima mbagamba nti sibamanyi:
13 Kale mutunule, kubanga temumanyi lunaku newakubadde ekiseera.
14 Kubanga buli ng'omuntu eyali agenda okutambula mu nsi endala, n'ayita abaddu be, n'abalekera ebintu bye.
15 N'awa omu ettalanta ttaano, omulala bbiri, omulala emu; buli muntu ng'obuyinza bwe bwe bwali; n'agenda,
16 Amangu ago oli eyaweebwa ettalanta ettaano n'agenda n'azisuubuzisa n'aviisaamu ettalanta ttaano endala.
17 Bw'atyo n'oli eyaweebwa ettalanta ebbiri n'aviisaamu bbiri endala.
18 Naye oli eyaweebwa emu n'agenda n'asima mu ttaka, n'akweka effeeza ya mukama we.
19 Awo ebiro bingi bwe byayita, mukama w'abaddu bali n'ajja, n'abala nabo omuwendo.
20 N'oli eyaweebwa ettalanta ettaano n'ajja n'aleeta ettalanta ettaano endala, n'agamba nti Mukama wange, wandekera ettalanta ttaano: laba, naviisaamu ettalanta ttaano endala.
21 Mukama we n'amugamba nti Weebale, oli muddu mulungi mwesigwa: wali mwesigwa mu bitono, ndikusigira ebingi: yingira mu ssanyu lya mukama wo.
22 N'oli eyaweebwa ettalanta ebbiri n'ajja n'agamba nti Mukama wange, wandekera ettalanta bbiri: laba, naviisaamu ettalanta bbiri endala.
23 Mukama we n'amugamba nti Weebale, oli muddu mulungi mwesigwa; wali mwesigwa mu bitono, ndikusigira ebingi: yingira mu ssanyu lya mukama wo.
24 N'oli eyaweebwa ettalanta emu n'ajja n'agamba nti Mukama wange, nakumanya ng'oli muntu mukakanavu ng'okungulira gy’otaasigira, ng'okuŋŋaanyiza gy’otaayiyira:
25 ne ntya, ne ŋŋenda, ne ngikweka mu ttaka ettalanta yo: laba, eyiyo oli nayo.
26 Naye mukama we n'addamu n'amugamba nti Oli muddu mubi mugayaavu, wamanya nti nkungulira gye ssaasigira, nkuŋŋaanyiza gye ssaayiyira;
27 kale kyakugwanira okugiwa abasuubuzi effeeza yange, nange bwe nnandizze nandiweereddwa eyange n'amagoba gaamu.
28 Kale mumuggyeeko ettalanta, mugiwe oli alina ettalanta ekkumi.
29 Kubanga buli muntu alina aliweebwa, era aliba na bingi: naye atalina, aliggibwako na kiri ky'ali nakyo.
30 N'omuddu oyo ataliiko ky'agasa mumusuule mu kizikiza eky'ebweru: mwe muliba okukaaba n'okuluma obujiji.
31 Naye Omwana w'omuntu bw'alijjira mu kitiibwa kye, ne bamalayika bonna nga bali naye, awo bw'alituula ku ntebe ey'ekitiibwa kye:
32 n'amawanga gonna galikuŋŋaanyizibwa mu maaso ge; naye alibayawulamu ng'omusumba bw'ayawulamu endiga n'embuzi:
33 endiga aliziteeka ku mukono gwe ogwa ddyo, naye embuzi ku mukono ogwa kkono.
34 Awo Kabaka aligamba abali ku mukono gwe ogwa ddyo nti Mujje, mmwe Kitange be yawa omukisa, musikire obwakabaka obwabateekerwateekerwa okuva ku kutonda ensi:
35 kubanga nnalina enjala ne mumpa ekyokulya: nnalina ennyonta ne munnywesa: nnali mugenyi ne munsuza;
36 nnali bwereere ne munnyambaza: nnali mulwadde ne munnambula: nnali mu nvuba, ne mujja mundaba.
37 Awo abatuukirivu balimuddamu nga bagamba nti Mukama waffe, twakulaba ddi ng'olina enjala ne tukuliisa? oba ng'olina ennyonta ne tukunywesa?
38 Era twakulaba ddi ng'oli mugenyi ne tukusuza? oba ng'oli bwereere ne tukwambaza?
39 Era twakulaba ddi ng'oli mulwadde, oba mu nvuba, ne tujja tukulaba?
40 Ne Kabaka aliddamu alibagamba nti Mazima mbagamba nti Nga bwe mwakola omu ku abo baganda bange abasinga obuto, mwakikola nze.
41 Awo libagamba n'abo abali ku mukono gwe ogwa kkono nti Muveewo we ndi, mmwe abaakolimirwa, mugende mu muliro ogutaggwaawo ogwateekerwateekerwa Setaani ne bamalayika be:
42 kubanga nnalina enjala, temwampa kyakulya: nnalina ennyonta, temwannywesa:
43 nnali mugenyi, temwansuza: nnali bweeere, temwannyambaza: mulwadde, ne mu nvuba, temwannambula.
44 Awo nabo baliddamu, nga bagamba nti Mukama waffe, twakulaba ddi ng'olina enjala, oba ng'olina ennyonta, oba mugenyi, oba bweeere, oba mulwadde, oba mu nvuba, ne tutakuweereza?
45 Awo alibaddamu, ng'agamba nti Mazima nbagamba nti Nga bwe mutaakola omu ku abo abasinga obuto, temwakikola nze.
46 Ne bano baligenda mu kibonerezo ekitaggwaawo; naye abatuukirivu baligenda mu bulamu obutaggwaawo.


text:
Okuva Exodus
Chapter 14
1 Mukama n'amugamba Musa, ng'ayogera nti
2 Bagambe abaana ba Isiraeri badde ennyuma basule mu maaso ga Pikakirosi, wakati wa Migudooli n'ennyanja, mu maaso ga Baalizefoni: emitala w'eri mulisula ku mabbali g'ennyanja.
3 Falaawo aliboogerako abaana ba Isiraeri nti Bazingiziddwa mu nsi, eddungu libasibye.
4 Nange Falaawo ndimukakanyaza omutima, alibagoberera ennyuma waabwe; nange ndyefunira ekitiibwa ku Falaawo ne ku ggye lye lyonna; n'Abamisiri balimanya nga nze Mukama. Bwe batyo bwe baakola.
5 Ne bamugamba kabaka w'e Misiri nti Abantu badduse: omutima gwa Falaawo n'ogw'abaddu be ne gukyukira ku bantu, ne boogera nti Kiki kino kye tukoze, okuleka Isiraeri obutatuweereza?
6 N'ateekateeka eggaali lye, n'atwala abantu be wamu naye:
7 n'atwala amagaali lukaaga amalonde, n'amagaali gonna ag'e Misiri, n'abaami okubeera ku go gonna.
8 Mukama n'akakanyaza omutima gwa Falaawo kabaka w'e Misiri, n'agoberera abaana ba Isiraeri: kubanga abaana ba Isiraeri baafuluma n'okwewaana.
9 Abamisiri ne babagoberera ennyuma, embalaasi zonna n'amagaali gonna aga Falaawo, n'ababe abeebagala embalaasi n'eggye lye, ne babatuukako nga basuze kumpi n'ennyanja, ku mabbali ga Pikakirosi, mu maaso ga Baalizefoni.
10 Falaawo bwe yasembera, abaana ba Isiraeri ne bayimusa amaaso gaabwe, laba, Abamisiri nga babagoberera ennyuma waabwe: ne batya nnyo: abaana ba Isiraeri ne bakaabira Mukama.
11 Ne bagamba Musa nti Kubanga tewali ntaana mu Misiri kyovudde otuleeta tufiire mu ddungu? Kiki ekikutukozezza bw'oti, okutuggya mu Misiri?
12 Kino si ky'ekigambo kye twakugambira mu Misiri, nga twogera nti Tuleke tuweereze Abamisiri? Kubanga kirungi okubaweereza Abamisiri okusinga okufiira mu ddungu.
13 Musa n'abagamba abantu nti Temutya, muyimirire buyimirizi, mulyoke mulabe obulokozi bwa Mukama bw'anaabakolera leero : kubanga Abamisiri be mulabye leero, temulibalaba nate emirembe gyonna.
14 Mukama anaabalwanirira, nammwe munaasirika.
15 Mukama n'agamba Musa nti Kiki ekikunkaabizza? Bagambe abaana ba Isiraeri bagende mu maaso.
16 Era yimusa omuggo gwo, ogolole omukono gwo ku nnyanja, ogyawulemu: n'abaana ba Isiraeri banaagenda wakati w'ennyanja ku lukalu.
17 Nange, laba, nze ndibakakanyaza emitima Abamisiri, baliyingira okubagoberera: nange ndyefunira ekitiibwa ku Falaawo, ne ku ggye lye lyonna, ku magaali ge, ne ku bantu be abeebagala.
18 Abamisiri balimanya nga nze Mukama bwe ndimala okwefunira ekitiibwa ku Falaawo, ku magaali ge, ne ku bantu be abeebagala.
19 Malayika wa Katonda, eyakulembera eggye lya Isiraeri, n'avaayo n'adda ennyuma waabwe; empagi ey'ekire n'eva mu maaso gaabwe, n'eyimirira ennyuma waabwe;
20 n'ejja n'ebeera wakati w'eggye ly'e Misiri n'eggye lya Isiraeri; ne waba ekire n'ekizikiza, naye n'ereeta omusana ekiro : abo ne batabasemberera bali ekiro kyonna.
21 Musa n'agolola omukono gwe ku nnyanja; Mukama n'asindika ennyanja n'omuyaga ogw'amaanyi ogw'ebuvanjuba obudde okukya, ennyanja n'agifuula olukalu, amazzi ne geeyawulamu.
22 Abaana ba Isiraeri ne bayingira wakati w'ennyanja ku lukalu: amazzi ne gababeerera ekisenge ku mukono ogwa ddyo ne ku gwa kkono.
23 Abamisiri ne bagoberera, ne bayingira ennyuma waabwe wakati w'ennyanja, embalaasi zonna eza Falaawo, amagaali ge, n'abantu be abeebagala.
24 Awo olwatuuka mu kisisimuka eky'enkya Mukama n'atunuulira eggye ery'Abamisiri mu mpagi ey'omuliro n'ekire, ne yeeraliikiriza eggye ery'Abamisiri.
25 N'aggyako bannamuziga ab'amagaali gaabwe, ne bagagoba nga gazitowa: Abamisiri ne boogera nti Tudduke mu maaso ga Isiraeri; kubanga Mukama abalwanirira ku Bamisiri.
26 Mukama n'agamba Musa nti Golola omukono gwo ku nnyanja, amazzi gadde ku Bamisiri, ku magaali gaabwe ne ku beebagazi baabwe.
27 Musa n'agolola omukono gwe ku nnyanja, ennyanja n'edda mu maanyi gaayo nga bukedde; Abamisiri ne bagidduka; Mukama Abamisiri n'abakunkumulira wakati mu nnyanja.
28 Amazzi ne gadda, ne gasaanikira amagaali, n'abeebagazi, era n'eggye lya Falaawo lyonna abaayingira mu nnyanja ennyuma waabwe; tewaasigala n'omu mu bo.
29 Naye abaana ba Isiraeri ne batambula ku lukalu wakati mu nnyanja; amazzi ne gababeerera ekisenge ku mukono ogwa ddyo, n'ogwa kkono.
30 Bw'atyo Mukama n'alokola Isiraeri ku lunaku luli mu mukono gw'Abamisiri; Isiraeri ne balaba Abamisiri nga bafudde ku mabbali g'ennyanja.
31 Isiraeri ne balaba omulimu omunene Mukama gwe yakola Abamisiri, abantu ne bamutya Mukama; ne bamukkiriza Mukama n'omuddu we Musa.


text:
Chapter 18
1 N'abagerera olugero bwe kibagwanira okusabanga bulijjo, obutakoowanga;
2 n'agamba nti Waaliwo omulamuzi mu kibuga kimu, ataatya Katonda, era nga tassaamu muntu kitiibwa;
3 era waaliwo nnamwandu mu kibuga ekyo; n'ajjanga w'ali ng'agamba nti Nnamula n'omulabe wange.
4 N'atasooka kukkiriza; naye oluvannyuma n'ayogera munda mu ye nti Newakubadde nga sitya Katonda, era nga sissaamu muntu kitiibwa;
5 naye olw'okunteganya nnamwandu ono kw'anteganya nnamulamula, aleme okuntengezza ng'ajja olutata.
6 Mukama waffe n'agamba nti Muwulire omulamuzi oyo atali mutuukirivu ky'agamba.
7 Kale ne Katonda taliramula balondebe abamukaabirira emisana n'ekiro, ng'akyagumiikiriza?
8 Mbagamba nti Alibalamula mangu. Naye Omwana w'omuntu bw'alijja, aliraba okukkiriza ku nsi?
9 N'abalala abaali beerowooza ku bwabwe okuba abatuukirivu nga banyooma abalala bonna, n'abagamba olugero luno, nti
10 Abantu babiri baalinnya mu yeekaalu okusaba, omu Mufalisaayo, omulala muwooza.
11 Omufalisaayo n'ayimirira n'asaba yekka ebigambo bino nti Ai Katonda, nkwebaza kubanga siri nga bantu balala bonna, abanyazi, abalyazaamaanyi, abenzi, newakubadde ng'ono omuwooza.
12 Nsiiba emirundi ebiri mu ssabbiiti; mpaayo ekitundu eky'ekkumi ku byonna bye nfuna.
13 Naye omuwooza n'ayimirira wala, n'atayagala na kuyimusa maaso ge mu ggulu, naye ne yeekuba mu kifuba ng'agamba nti Ai Katonda, onsaasire nze alina ebibi.
14 Mbagamba nti Oyo yakka okuddayo mu nnyumba ye ng'aweereddwa obutuukirivu okusinga oli; kubanga buli eyeegulumiza alitoowazibwa; n'oyo eyeetoowaza aligulumizibwa.
15 Awo ne baleeta n'abaana abato w'ali, okubakomako: naye abayigirizwa bwe baabalaba, ne bababoggolera.
16 Naye Yesu n'abayita ng'agamba nti Muleke abaana abato bajje gye ndi, temubagaana: kubanga abali ng'abo obwakabaka bwa Katonda bwe bwabwe.
17 Mazima mbagamba nti Buli atakkirizenga bwakabaka bwa Katonda ng'omwana omuto, talibuyingiramu n'akatono.
18 N'omuntu omukulu omu n'amubuuza ng'agamba nti Omuyigiriza omulungi, nkole ki okusikira obulamu obutaggwaawo?
19 Yesu n'amugamba nti Ompitira ki omulungi? tewali mulungi wabula omu, ye Katonda.
20 Amateeka ogamanyi nti Toyendanga, Tottanga, Tobbanga, Towaayirizanga, Ossangamu ekitiibwa kitaawo ne nnyoko.
21 N'agamba nti Ebyo byonna nnabikwatanga okuva mu buto bwange.
22 Yesu bwe yawulira n'amugamba nti Okyaweebuuseeko kimu; tunda by'oli nabyo byonna, obigabire abaavu, kale oliba n'obugagga mu ggulu: olyoke ojje ongoberere.
23 Naye bwe yawulira ebyo n'anakuwala nnyo; kubanga yali mugagga nnyo.
24 Awo Yesu bwe yamulaba n'agamba nti Nga kizibu abalina obugagga okuyingira mu bwakabaka bwa Katonda!
25 Kubanga kyangu eŋŋamira okuyita mu nnyindo y'empiso, okusinga omugagga okuyingira mu bwakabaka bwa Katonda.
26 Abaawulira ne bagamba nti Kale ani ayinza okulokoka?
27 Naye n'agamba nti Ebitayinzika eri abantu biyinzika eri Katonda.
28 Peetero n'agamba nti Laba, ffe twaleka ebyaffe ne tukugoberera.
29 N'abagamba nti Mazima mbagamba nti Tewali muntu eyaleka ennyumba, oba mukazi, oba ba luganda, oba bazadde, oba baana, olw'obwakabaka bwa Katonda,
30 ataweebwa nate emirundi mingi mu biro bino, ne mu biro ebigenda okujja obulamu obutaggwaawo.
31 N'atwala abo ekkumi n'ababiri n'abagamba nti Laba, tulinnya e Yerusaalemi, n'ebyo byonna ebyawandiikibwa bannabbi birituukirira ku Mwana w'omuntu.
32 Kubanga aliweebwayo mu b'amawanga, aliduulirwa, aligirirwa ekyejo, aliwandirwa amalusu:
33 balimukuba enkoba, balimutta; era ku lunaku olw'okusatu alizuukira.
34 Nabo ne batategeerawo ku ebyo n'ekimu; n'ekigambo ekyo kyali kibakwekeddwa, ne batategeera ebyayogerwa.
35 Awo olwatuuka bwe yali ng'anaatera okutuuka e Yeriko, omuzibe w'amaaso yali ng'atudde ku kkubo ng'asabiriza;
36 awo bwe yawulira ekibiina nga kiyita, n'abuuza nti kiki ekyo:
37 Ne bamubuulira nti Yesu Omunazaaleesi ayita.
38 N'ayogerera waggulu ng'agamba nti Yesu, omwana wa Dawudi, onsassire.
39 N'abo abaali bakulembedde ne bamuboggolera okusirika; naye ye ne yeeyongera nnyo okwogerera waggulu nti Ggwe omwana wa Dawudi, onsaasire.
40 Yesu n'ayimirira, n'alagira okumuleeta w'ali; awo bwe yasembera okumpi, n'amubuuza nti
41 Oyagala nkukolere ki? N'agamba nti Mukama wange, njagala okuzibula.
42 Yesu n'amugamba nti Zibula: okukkiriza kwo kukulokodde.
43 Amangu ago n'azibula, n'amugoberera ng'agulumiza Katonda: n'abantu bonna bwe baalaba ne batendereza Katonda.


text:
Bya MARGARET ZIRIBAGGWA
LEERO Paapa John Paul II alangirirwa mu luse lw'abatuukirivu mu Klezia e Roma. Obulamu bwe bwonna okuva ku kuzaalibwa bubadde bwa kyewuunyo.
Nnyina Scholz Emilia Wojtyta bwe yali olubuto omusawo yamukebera n’amulagira okuluggyamu kubanga okuzaalibwa kw’omwana ono kwali kujja kussa obulamu bwe mu katyabaga.
Nnyina ng’omukyala Omukatuliki yagaana okugondera amateeka g’omusawo olubuto n'agaana okuluggyamu.
Mu buto bwe Paapa yali anyumirwa nnyo emisinde n’omupiira nga yali mukwasi wa ggoolo.
Yabeera mu kitundu ekiyitibwa Wadowice ekyali kijjudde Abayudaaya era bwe baalinga basamba omupiira n’Abakatuliki ng’abeera ku ludda lwabwe era teyabafunamu buzibu bwonna.
Wakati wa 1938 ng’ali ne kitaawe baava mu kitundu ky’e Wadowice ne bagenda e Krakow. Nnyina yali yamala dda okufa bwe yali azaala omwana owookuna nga Paapa alina emyaka munaana gyokka.
Mwannyina omukulu naye yafa tannazaalibwa era n’asigaza muganda we omu yekka Edmund gwe baali baakazaako erya Mundek.
Eby’embi ne Edmund yalumbibwa obulwadde ng’ajjanjaba mu ddwaaliro ne bumutta. Ng’ali mu Krakow, yeegatta ku yunivasite y’e Jagiellonian n’asoma ebyafaayo ne saayansi w'ennimi era yakolako mu tterekero ly’ebitabo ku yunivasite eno.
Ng’amateeka bwe gaali mu kiseera ekyo yalina okugenda mu ttendekero ly’ekijaasi kyokka bwe yatuukayo yagaana okukuba essasi wadde erimu.
Yali muwandiisi wa mizannyo ate nga nagyo agizannya. Mu kiseera kino talanta ye ey’okumanya ennimi yeeyoleka ng’asobola okwogera bulungi ennimi ezitali nnansi 12 awatali kuzikyamya.
HITLER ALUMBA YUNIVASITE MW'AKOLERA
Yunivasite gye yali asomera eggye lya Nazi (Germany) lyagiggalawo era abavubuka bonna baalina okufuna ekyokukola okwewala okutwalibwa e Girimaani bayingizibwe amagye.
Yakolako mu kifo ekitunda emmere, mu kirombe ky’amayinja. Kitaawe yalumbibwa obulwade bw’omutima n’afa mu 1941 n’abeera nga talina bazadde wadde mugandawe ava mu kitaawe ne nnyina.
Kitaawe we yafiira yali taliiwo, ne ku nnyina teyafuna mukisa kubaawo nga bwe kyali ne ku muganda we omu yekka gwe yali asigazzaawo. Kino ky'ekimu ku bintu ebyali bisinga okumuluma mu bulamu bwe era ng’akyogerako nnyo.
Kitaawe bwe yafa yatandika okulowooza ku kuyingira Obusoosodooti. Nga Ssematalo owookubiri akyagenda mu maaso yasalawo okugenda owa Ssaabasumba w’e Krakow n’amusba okusoma Obusoosodooti, ne yeegatta ku ttendekero eyali likulirwa Kalidinaali Adfam Stefan.
Nga February 29, 1944 loole yamutomera n’amala wiiki bbiri ng’ajjanjabibwa. Nga August 6, 1944, yasimatuka okuwambibwa bwe yeekweka mu nnyumba ya kitaawe omuto, Abagirimaani bwe baali batwala buli muvubuka.
Oluvannyuma yavaayo ne yeekweka ewa Kalidinaali Stefan okutuusa bwe baagenda.
ADDAYO MU SEMINALE
Nga January 17, 1945, Abagirimaani baava mu kibuga n'addayo mu seminaaliyo yaabwe era y’omu ku baalongosa ekifo kino omwali ne kaabuyonjo ezaali zikutte.
Yayamba Abayudaaya bangi abaali mu buzibu nga waliwo omuwala Edith Zierer gwe yasanga ng’agudde ku luguudo lw’eggaali y’omuka n'amuyamba okumutwala okumutuusa mu kibuga ky’e Krakow gye yali alaga.
Mu 1942, Paapa baamuwa omwana Omuyudaaya bazadde ne bamusaba okumubatiza kyokka n’agaana ng’agamba nti omwana alina okusigala mu ddiini ye (Ekiyudaaya) wabula n’amutwala mu maka agamulabirira.
Mu April, 2005, Paapa nga yaakafa, gavumenti ya Yisirayiri yassaawo akakiiko akaasiima emirimu egyakolebwa Paapa ono ekitali kya bulijjo.
BAMUKUBA AMASASI
Baamukuba amasasi mu lubuto agaamulumya nga May 13, 1981 bwe yali ayingira mu Vatican. Eyamukuba amasasi Mehmet Ali Agca yali wa ggwanga lya Turkey.
Baamulongoosa okumala essaawa ttaano nnamba era yabagaana okumuggyamu sekapulaali ye era agamba nti, Maria ye yamuyamba okumukuuma nga mulamu ebbanga lye yamala mu ddwaaliro.
Nga Ssekukkulu ya 1983 yaakaggwa Paapa yakyalira Ali Agca mu kkomera ne boogera okumala eddaakika nga 20, olwavaayo n’ategeeza nga bwamusonyiye kyokka teyayogera bye baali bateesezza.
Akakiiko akassibwawo okunoonyereza ku kyavaako okukuba papa amasasi kaazuula nga Russia bwe yali emabega w’olukwe luno.
Nga May 12, 1982, omusajja Omuportugal Juan maria Fernandez yagezaako okutta Paapa ono nga yeeyambisa ekiso kyokka ne kitamukwata newankubadde yagenda mu maaso n’okwewaana nti yamutuusaako obulabe.
Omusajja ono yali musoosodooti kyokka nawumuzibwa n’oluvannyuma n’agenda mu Belgium okukolera eyo. Abatujju aba Al-Qaeda bagezaako okumutta bwe yakyala mu Phillippines mu 1995 kyokka poliisi n'egwa mu lukwe mangu.


text:
Ebivaamu - Results of Praise
- 2 Ebyomumirembe - 2 Chronicles 20:22 Awo bwe baatanula okuyimba n'okutendereza, Mukama n’ateekawo abateezi okuteega abaana ba Amoni ne Mowaabu n'ab'oku lusozi Seyiri, abaali batabadde Yuda; ne bakubibwa.
- Nekkemiya - Nehemiah 8:10B Awo n'abagamba nti Mweddireyo, mulye amasavu, munywe ebiwoomerevu, muweereze oyo emigabo atategekeddwa kintu: kubanga olunaku luno lutukuvu eri Mukama waffe: so temunakuwala; kubanga essanyu lya Mukama ge maanyi gammwe.
- Zabbuli - Psalms 50:23 Buli ampa ssaddaaka ey'okwebaza angulumiza; Naye alongoosa obulungi ekkubo lye Ndimulaga obulokozi bwa Katonda.
- Zabbuli - Psalms 89:15 Balina omukisa abantu abamanyi eddoboozi ery'essanyu: Ai Mukama, batambulira mu musana gw'amaaso go.
- Yeremiya - Jeremiah 30:19 Awo mu byo muliva okwebaza n'eddoboozi ly'abo abasanyuka: era ndibaaza, so tebaliba batono; era ndibawa ekitiibwa, so tebaliba bato.
- Ebikolwa - Acts 2:47 nga batenderezanga Katonda, nga basiimibwanga abantu bonna. Mukama n'abongerangako bulijjo abaalokokanga.
- Abafiripi - Philippians 4:6 Temweraliikiriranga kigambo kyonna kyonna; naye mu kigambo kyonna mu kusabanga n'okwegayiriranga awamu n'okwebazanga bye mwagala bitegeezebwenga eri Katonda.
- Matayo - Matthew 5:10-12 Balina omukisa abayigganyizibwa olw'obutuukirivu: kubanga abo obwakabaka obw'omu ggulu bwe bwabwe. Mmwe mulina omukisa bwe banaabavumanga, bwe banaabayigganyanga, bwe banaabawaayiranga buli kigambo kibi, okubavunaanya nze. Musanyuke, mujaguze nnyo: kubanga empeera yammwe nnyingi mu ggulu: kubanga bwe batyo bwe baayigganya bannabbi abaasooka mmwe.
- Lukka - Luke 6:22, 23Mulina omukisa, abantu bwe babakyawanga, bwe babeewalanga, bwe babavumanga, bwe bagadyanga erinnya lyammwe nga bbi, okubavunaanya Omwana w'omuntu. Musanyukanga kn lunaku olwo, mubuukanga olw'essanyu: kubanga, laba, empeera yammwe nnyingi mu ggulu: kubanga bajjajjaabwe bwe baakolanga bannabbi bwe batyo.
- Yokaana - John 16:33 Ebyo mbibabuulidde, mube n'emirembe mu nze. Mu nsi mulina ennaku: naye mugume; nze mpangudde ensi.
- Ebikolwa - Acts 5:41 Awo ne bava mu maaso g'olukiiko nga basanyuka kubanga basaanyizibbwa okukwatibwa ensonyi olw'Erinnya.
- Abaruumi - Romans 9: 20 Naye ekisinga, ggwe omuntu, ggwe ani awatana ne Katonda? Ekibumbe kirigamba eyakibumba nti Kiki ekyakunkoza bw'oti?
- 2 Abakkolinso - 2 Corinthians 6:10 ng'abanakuwala, naye abasanyuka bulijjo; ng'abaavu, naye abagaggawaza abangi; ng'abatalina kintu, era naye abalina ddala byonna.
- Abafiripi - Philippians 4:11B Si kubanga njogera olw'okwetaaga: kubanga nnayiga, embeera gye mbaamu yonna, obutabaako kye. nneetaaga.
- 1 Abasessaloniika - 1 Thessalonians 5:18 mwebazenga mu kigambo kyonna kyonna: kubanga ekyo Katonda ky'abaagaliza mu Kristo Yesu gye muli.
- Abaebbulaniya - Hebrews 10:34 Kubanga mwasaasira abasibe, era mwagumiikiriza n'essanyu okunyagibwako ebintu byammwe, nga mutegeera nga mulina mwekka ebintu ebisinga obulungi era eby'olubeerera.
- 1 Peetero - 1 Peter 1:8 gwe mwagala nga temunnaba kumulaba: gwe mutalaba kaakano naye mumukkiriza, ne mujaguza essanyu eritayogerekeka, eritina ekitiibwa:
- 1 Peetero - 1 Peter 3:14 Naye newakubadde nga mubonyaabonyezebwa olw'obutuukirivu, mulina omukisa: era temutyanga kutiisa kwabwe, so temweraliikiriranga;
- 1 Peetero - 1 Peter 4:13, 16 naye, kubanga mussa kimu mu bibonoobono bya Kristo, musanyukenga; era ne mu kubikkulibwa kw'ekitiibwa kye mulyoke musanyuke n'okujaguza. .. naye omuntu yenna bw'abonyaabonyezebwanga nga Omukristaayo, takwatibwanga nsonyi; naye atenderezanga Katonda mu linnya eryo.
- Zabbuli - Psalms 32:11 Musanyukire Mukama, mujaguze, mmwe abatuukirivu: Mwogerere waggulu olw'essanyu, mwenna abalina omutima ogw'amazima.
- Zabbuli - Psalms 33:1 MusanyukireMukama,mmwe abatuukirivu: Okutendereza kusaanira abalina omwoyo ogw'amazima.
- Zabbuli - Psalms 34:1 Neebazanga Mukama mu biro byonna: Ettendo lye liri mu kamwa kange bulijjo.
- Zabbuli - Psalms 35:28 N'olulimilwangelunaayogeranga ku butuukirivu bwo, Ne ku ttendo lyo obudde okuziba.
- Zabbuli - Psalms 68:19 Mukama atenderezebwenga atusitulira omugugu gwaffe buli lunaku, Ye Katonda, bwe bulokozi bwaffe. (Seera)
- Zabbuli - Psalms 71:8 Akamwa kange kanajjulanga ettendo lyo, N'ekitiibwa kyo okuzibya obudde.
- Zabbuli - Psalms 92:1, 2 Kirungi okwebazanga Mukama, N'okuyimba okutenderezanga erinnya lyo, ggwe ali waggulu ennyo: Okwolesanga ekisa kyo enkya, N'obwesigwa bwo buli kiro.
- Zabbuli - Psalms 100:4 Muyingire mu miryango gye n'okwebaza, Ne mu mpya ze n'okutendereza. Mumwebaze, mukuze erinnya lye. .
- Zabbuli - Psalms 103:1, 2 Weebaze Mukama, ggwe emmeeme yange; Ne byonna ebiri munda yange, mwebaze erinnya lye ettukuvu. Weebaze Mukama, ggwe emmeeme yange, So teweerabira birungi bye byonna:
- Zabbuli - Psalms 107:8 Kale singa abantu batendereza Mukama olw'obulungi bwe, N'olw'eby'amagero bye eri abaana b'abantu!
- Zabbuli - Psalms 107:22 Era bawengayo asaddaaka ez'okwebaza, Era batenderenga ebikolwa bye n'okuyimba.
- Zabbuli - Psalms 113:3 Okuva mu buvanjuba okutuuka mu bugwanjuba Erinnya lya Mukama ligwana okutenderezebwanga.
- Okukungubaga - Lamentations 3:41 Tuyimuse emitima gyaffe wamu n'engalo zaffe eri Katonda mu gulu.
- Yona - Jonah 2:9 Naye nze naakuwa ssaddaaka yange n'eddoboozi ery'okwebaza; Naasasula obweyamo bwange. Obulokozi buva eri Mukama.
- Abaefeeso - Ephesians 5:19, 20 nga mwogeragananga mu zabbuli n'ennyimba n'ebiyiiye eby'Omwoyo, nga muyimbanga, nga mumukubiranga ennanga mu mutima gwammwe Mukama waffe; nga mwebazanga ennaku zonna olwa byonna Katonda Kitaffe mu linnya lya Mukama waffe Yesu Kristo;
- 1 Abasessaloniika - 1 Thessalonians 5:18 mwebazenga mu kigambo kyonna kyonna: kubanga ekyo Katonda ky'abaagaliza mu Kristo Yesu gye muli.
- Abaebbulaniya - Hebrews 13:15 Kale mu oyo tuweereyo eri Katonda bulijjo ssaddaaka ey'ettendo, kye kibala eky'emimwa egya tula erinnya lye.
- Okubikkulirwa - Revelation 19:5 N'eddoboozi ne liva mu ntebe, nga lyogera nti Mutendereze Katonda waffe, mmwe mwenna abaddu be, abamutya, abato n'abakulu.


text:
Bya MUMANSA
BWE kiba ng’enteeseganya za Loodi Meeya Lukwago ne Gavumenti zaalemaganye, ekyo omanyi kye kitegeeza? Kitegeeza nti kacici w’okugugulana abadde mu mwaka oguwedde, waakuyingizibwa ne mu mwaka omuggya nagwo gube gwa kudwadwalikana, ddukadduka ne ttiiyagaasi!
Naye okuggyako nga bwe bagamba nti ‘ekinatta amaka tekyeramba luggya’ teebereza okutegeeragana kulema kutya okubeera mu nkiiko, ne kulema okutuukibwako ne mu mbuga z’amateeka ate era ne kulemaganira ne ku ‘lawunda tebulo’ ng’abagugulana batudde okuteesa?
Olwo buli mwaka bwe gunaaba ogw’okugugulana, abakulembeze balifuna ddi ebiseera eby’okukola ku by’enkulaakulana y’eggwanga?
Okumanya ng’okudwadwalikana n’okugugulana kw’abakulembeze baffe kugenze wala nnyo, ggwe sso olaba n’okudwadwalikanira mu Palamenti nagwo gubafuukidde muze!
Palamenti eriwo kuteesa n’okuyisa amateeka eggwanga kwe linaatambulira, naye teebereza palamenti eneetuukiriza etya obuvunaanyizibwa bwayo ng’okuteesa kwayo nakwo kuleetebbwaamu obuzannyo bwa ‘Jangu onkwekule?’
Jjo ly’abalamu wano Ssaabaminisita Amama Mbabazi yakaabye wowotto mu palamenti ng’agamba nti ne bayisa etteeka eriwera abantu okuvugira bannaabwe ku mpanka, sso ng’etteeka eryo Gavumenti yabadde ekyalina okulyebuzaako!
Palamenti erina okutambulira awamu ne Gavumenti, naye ababiri bayinza okutambula obumu okuggyako nga batabaganye?
Bwe kiba nga palamenti tetambulidde wamu ne Gavumenti mu kuyisa etteeka eriwera okuvugira ku mpanka, kati okutambulira awamu tekukalubye?
Emirimu gy’enkulaakulana egidobonkanye nnyo olw’obubbi n’obulyake binaalwanyisibwa bitya nga palamenti tetabaganye ne Gavumenti?
Era awo Ddwaddwaddwa Mumansa w’akikinalira n’abuuza nti, Lwaki abakulembeze basazeewo okuyingiza kacici waabwe ne mu mwaka omuggya? Kacici waaki?


text:
OKWETONDA okw’embirigo kunaasoboka? Olwaleero ne bakugamba nti wuuno Nantaba yeetondedde Kale Kayihura ku by’e Kayunga, ate enkya ‘eyeetonze’ n’adwadwalikana nti nze sinneetonda ye nga nneetondamu ki ebyo ne Katonda by’alimbuuza?
Newankubadde okwetonda kulungi naye tekusaana kuba kwa mbirigo. Ate okwetonda kusaana kugenda eyo gye kwetaagibwa sso si eri abo abanaakudwadwalikaniramu.
Omuduumizi wa poliisi, Kale Kayihura oba minisita w’eggwanga ow’ebyettaka Aida Nantaba si be beetaaga okwetonda oba okwetonderwa ku by’ettaka ly’e Kayunga.
Wabula abantu b’e Kayunga leero Nantaba b’ategeeza nti “Pulezidenti abagambye nti mutuule ntende mu bibanja byammwe,” ate enkya Kayihura n’abagamba nti “Pulezidenti abagambye nti ebibanja mubiveemu mangu ettaka liriko bannannyini lyo,” abo be balina okwetonderwa olw’okubutaabutanyizibwa.
Abebibanja babutaabutanyiziddwa nnyo olw’okuweebwa ebiragiro ebya “mutuule ntende mu bibanja byammwe” ate nti abagambye nti ebibanja mubiveeko mangu ettaka lya bannagagga” ne bategeezebwa nti ebiragiro ebyo ebikontana byonna biva wa Museveni!
Leka Kayihura ne Nantaba bave mu mbirigo, bombi beetondere abebibanja olw’okubabonyaabonya nga babawa ebiragiro eby’ekimpatiira nga beekwasa nti biva wa Museveni.
Ate era kirabika ng’okwetonda okw’embirigo tekujja kukoma ku Nantaba ne Kayihura bokka naye n’ababaka abakiikirira Buganda mu Palamenti nabo kwandibasuula mu nnabe ffululabiswa ne kibaleetera nabo okufuluka.
Ababaka ba Buganda bano balabye ennaku kubanga bo nnabe abatandikidde ku mutwe n’abalya ng’akkirira ku bigere.
Waggulu ku mutwe abakulembeze b’akabondo k’ababaka bano badwadwalikanye nga Godfrey Kiwanda ategeeza Museveni nti “Tukwetondera olw’abo abaakung’oola ng’oyogera mu Lubiri e Mmengo”.
Kyokka ate ye omumyuka we Betty Nambooze n’amukubira n’akagogo nga bw’akontola nti “nga twetondamu ki ebyo ebitajja nsa sso nga abaang’oola omukulu baamung’oolera mu demokulaasi?”
Ekibi kiri nti okwetonda bwe kubaamu embirigo kufuuka butwa obuyinza okulwaza abo abeetonze ate n’abateetonze.
Ng’okwetonda okw’embirigo kufuuse obutwa kuyinza n’okusannyalaza enkolagana ennungi ebadde ebumbirirwa eddewo.
Era awo Ddwaddwaddwa Mumansa w’akikinalira n’abuuza nti embirigo bwe zinaddamu ate ne zisannyalaza enkolagana ennungi eya Mmengo ne Kampala ebadde ebumbirirwa eddewo, olwo ani anaamalako, ggwe, nze oba ababaka baffe aba Palamenti?
Katikkiro Peter Mayiga ye agamba nti, ku kizigo ensolo kweri. N’olwekyo mmwe abakulembeze muve mu mbirigo ezibakololeza ku kizigo ensolo kweri, anti ke munaakolola ensolo n’epuluka Mayiga talirema kubalumiriza nti mmwe mwatamba amawano.
Mbalimbye? Kale mbalimbire ki ng’ate mmwe mukiikirira Obuganda? Hm!


text:
Katikkiro wa Buganda, Charles Peter Mayiga akubirizza abantu okufaayo okusomesa abaana.
Yagambye nti mu kiseera kino omuntu atasomesezza mwana aba amukoze bubi kubanga guno mulembe gw’abasomye n’asaba abazadde okufuba okuweerera abaana baabwe.
Bino yabyogeredde ku ssomero lya Trinity College Nabbingo ku mukolo gw’okujaguza emyaka 72 bukya ssomero lino litandikibwawo.
Yakubirizza abayizi okusoma ennyo nga kye kijja okubayamba okuyiga bye batamanyi. Yakubirizza Abaganda okwagala ennyo Obwakabaka wamu n’okuyamba Buganda esobole okudda ku ntikko.
Yeebazizza omukulu w’essomero lino, Muky. Nakate Kikomeko olw’engeri gy’akulaakulanyizza essomero okuba nga kati liri ku mutindo ogweyagaza.
Omukolo guno gwasoose na kitambiro kya mmisa eyakulembeddwa Kalidinaali Emmanuel Wamala, eyakubirizza abazadde okusomesa abaana baabwe eddiini.


text:
KYE nzudde abakazi batono nnyo abeegomba abasajja abaavu. Era omukwano gwa ‘njagala nga bwendi baagukoowa’.
Ensonga eri nti bakalubya embeera y’obulamu bwabwe nga n’oluusi balemererwa okubatuusaako obuntu obutono bwe beetaaga.
Ky’ova olaba ng’ennaku zino omuwala b’omukwana, bw’aba tannaba kukkiriza nti yeee... asooka kwetegereza waleti yo n’engeri gy’ogabamu ssente era bw’oba olina ggaamu mu ngalo ng’akuddukako.
Waleti bw’eba ensanyufu, laavu eyanguwa kubanga buli kyakusaba oba ojja kukimuwa. Wano n’emikolo gy’okwanjula n’embaga bwe muba musazeewo kugitegeka gyanguwa kubanga enkiiko teziba nnyingi.
Bwe kiba kyalo, omuvubuka alina omusiri gw’ennyanya abawala bamuyaayaanira kubanga bakimanyi nti alina kyayingiza mu nsawo.


text:
EBYONGEREZEDDWAKO
Eky’Ekiro kya Mukama Waffe—Omukolo Oguweesa Katonda Ekitiibwa
ABAKRISTAAYO baalagirwa okukuza Ekijjukizo ky’okufa kwa Kristo. Omukolo guno era guyitibwa “eky’Ekiro kya Mukama Waffe.” (1 Abakkolinso 11:20) Gulina makulu ki? Ddi era mu ngeri ki gye gusaanidde okukwatibwamu?
Yesu Kristo yatandikawo omukolo guno ku lunaku lw’embaga y’Ekiyudaaya ey’Okuyitako mu 33 C.E. Embaga ey’Okuyitako yakwatibwanga omulundi gumu mu mwaka ku lunaku olw’e 14 mu mwezi gw’Ekiyudaaya ogwa Nisani. Okusobola okumanya ennaku z’omwezi zino we zaabererangawo, Abayudaaya baalindiriranga olunaku mu mwaka essaawa ez’emisana lwe ziba nga zenkanankana n’ez’ekiro, kwe kugamba, essaawa 12 ez’emisana n’ez’ekiro 12. Olunaku omwezi lwe gwasookanga okuboneka ng’olunaku luno luwedde, lwe lwabanga entandikwa ya Nisani. Nga wayiseewo ennaku 14, embaga ey’Okuyitako yakwatibwanga ng’enjuba emaze okugolooba.
Yesu yakwata embaga ey’Okuyitako ng’ali n’abatume be. Oluvannyuma lw’okugamba Yuda Isukalyoti okufuluma, yatandikawo omukolo ogw’Eky’Ekiro kya Mukama Waffe. Omukolo guno gwe gwadda mu kifo ky’embaga y’Ekiyudaaya ey’Okuyitako era n’olw’ensonga eyo, gusaanidde okukwatibwa omulundi gumu mu mwaka.
Enjiri ya Matayo egamba bw’eti: “Yesu n’atoola omugaati, ne yeebaza, n’agumenyamu; n’awa abayigirizwa, n’agamba nti Mutoole, mulye; guno gwe mubiri gwange. N’atoola ekikompe, ne yeebaza, n’abawa, ng’agamba nti Munywe ku kino mwenna; kubanga kino gwe musaayi gwange ogw’endagaano, oguyiika ku lw’abangi olw’okuggyawo ebibi.”—Matayo 26:26-28.
Abamu balowooza nti Yesu yafuula omugaati omubiri gwe ate enviinyo n’agifuula omusaayi gwe. Kyokka, Yesu we yaweera abayigirizwa be omugaati guno, omubiri gwe tegwaliko kamogo konna. Ddala Abayigirizwa ba Yesu baali balya mubiri gwe era nga banywa musaayi gwe? Nedda. Singa baali balya mubiri gwe, ekyo kyandibadde kulya muntu, ekikolwa ekimenya etteeka lya Katonda. (Olubereberye 9:3, 4; Eby’Abaleevi 17:10) Okusinziira ku Lukka 22:20, Yesu yagamba: “Ekikompe kino ye ndagaano empya mu musaayi gwange oguyiika ku lwammwe.” Ekikompe kino kyafuuka “endagaano empya”? Ekyo tekisoboka olw’okuba endagaano kuba kukkiriziganya wakati w’abantu.
N’olwekyo, byombi omugaati n’enviinyo, bubonero. Yesu yakozesa omugaati ogwali gufisseewo ku kijjulo ky’Okuyitako. Omugaati ogwo tegwateekebwamu kizimbulukusa kyonna. (Okuva 12:8) Baibuli ekozesa ekizimbulukusa okukiikirira ekibi n’okuvunda. N’olw’ekyo, omugaati gukiikirira omubiri gwa Yesu ogwali gutuukiridde gwe yawaayo nga ssaddaaka. Tegwalina kibi.—Matayo 16:11, 12; 1 Abakkolinso 5:6, 7; 1 Peetero 2:22; 1 Yokaana 2:1, 2.
Enviinyo ekiikirira omusaayi gwa Yesu. Omusaayi gwa Yesu gusobozesa endagaano empya okussibwa mu nkola. Yesu yagamba nti omusaayi gwe gwayiibwa “olw’okuggyawo ebibi.” N’olwekyo, abantu basobola okuba abalongoofu mu maaso ga Katonda era basobola okuyingira mu ndagaano empya ne Yakuwa. (Abaebbulaniya 9:14; 10:16, 17) Endagaano eno esobozesa Abakristaayo abeesigwa 144,000 okugenda mu ggulu. Nga bali eyo, bajja kuweereza nga bakabaka era bakabona okusobozesa abantu bonna okufuna emikisa.—Olubereberye 22:18; Yeremiya 31:31-33; 1 Peetero 2:9; Okubikkulirwa 5:9, 10; 14:1-3.
Baani abasaanidde okulya n’okunywa ku bubonero buno obw’Ekijjukizo? Abo bokka abali mu ndagaano empya—abo abalina essuubi ery’okugenda mu ggulu—be basaanidde okulya ku mugaati n’okunywa ku nviinyo. Omwoyo gwa Katonda omutukuvu gumanyisa abalinga abo nti balondeddwa okuba bakabaka mu ggulu. (Abaruumi 8:16) Ate era, bali mu ndagaano y’Obwakabaka ne Yesu.—Lukka 22:29.
Ate abo abalina essuubi ery’okubeera mu Lusuku lwa Katonda ku nsi emirembe gyonna? Bagondera ekiragiro kya Yesu ne babeerawo ku mukolo gw’Eky’Ekiro kya Mukama waffe, naye babaawo ng’abatunuulizi, tebalyako ku bubonero. Omulundi gumu mu mwaka nga Nisani 14, oluvannyuma lw’enjuba okugwa, Abajulirwa ba Yakuwa bakwata omukolo gw’Eky’Ekiro kya Mukama waffe. Wadde nga batono nnyo abagenda mu ggulu, omukolo guno gwa muganyulo nnyo eri Abakristaayo bonna. Kye kiseera buli omu lw’afumiitiriza ku kwagala okw’ekitalo Yakuwa Katonda n’Omwana we Yesu Kristo kwe baatulaga.—Yokaana 3:16.


text:
Bya HAFSWA NANKANJA
EBULA wiiki 7 zokka abayizi ba P.7 bakole PLE era wano Mw. Bugembe Fredrick, omusomesa wa saayansi ku Mugwanya Preparatpry School e Kabojja w’asinzidde n’akuwa amagezi ku by'otolina kubuusa maaso mu ssaayansi.
1 Olina okumanya okwawula ebigambo. Ebigambo ebisinga birina enjatula eyagala okufaanagana kyokka ng'empandiika za njawulo. okugeza, Rich ne Reach, Reflection ne Refraction Live ne Leave, Bare ne Bear, n'ebirala.
Bw'okozesaako ekimu mu kifo we kitalina kukozesebwa tofunawo kabonero kubanga amakulu gaba gafa.
EKYOKULABIRAKO:
Bw'ogamba nti, The burning of the bush lives the soil bear. Emboozi eno mu mpandiika nfu kuba okozesezza live ekitegeeza okubeera mu kifo kyonna ne bear eya ddole.
EKITUUFU KIRI NTI; The burning of the bush leaves the soil bare.
2 Manya Key word gye bakozesezza mu kibuuzo era ogoberere kye baagala. Okugeza, bwe bakubuuza nti, What are the agents of Soil erosion? Key word wano eri Agents. Babeera bakwagaza okuwa ebintu ebikuluggusa ettaka oba ettaka mwe liyinza okugendera
Answer;
a) Moving air
B) Running water
C) Animals.
EKYOKULABIRAKO EKIRALA:
Bwe bakubuuza nti, What are the causes of soil erosion? Wano babeera baagala owe ebintu ebireetera ettaka okukulugguka oba okutambula okuva mu kifo ekimu okudda mu kirala.
Answer;
a)Poor Farming )
b)Keeping many animals on a very small piece of land for a very long period of time.
c)Deforestation
3 Ebibuuzo byonna ebikuweebwa nga bakuwadde ne diagram, olina okubiddamu okusinziira ku diagram gye bakuwadde so si kuteebereza ggwe ky'omanyi.
4 Bwe bakuwa ekibuuzo ekiri mu Units, answer yo erina okubaako unit gye bakuwadde. Okugeza, bwe baba bakozesezza grams naawe z'okozesa mu answer.
Bw'otozissaawo oba okussaawo ekirala kye batakusabye tokituuka.
5 Empandiika kikulu nnyo kubanga bw’eba ennungi eyamba agolola olupapula lwo okumanya ky'owandiise mu bangu. Bw'owandiika obubi agolola akaluubirirwa okusoma by’owandiise oluusi n’obigwa wadde bituufu.
6 Manya Olungereza lw’okozesa, ebigambo bya saayansi by'oteekeddwa okukozesa na wa we bigenda ku buli kibuuzo.
7 Olina okumanya topic zonna n'engeri gye zikozesebwamu. Okugeza, bw'eba Machine, ng'omanyi bw'ekozesebwa mu buntu so si kukwata bukusu. 8 Ennamba ezirimu okubala olina okulaga enkola gy'oggye answer.
Enkola girage mu kifo kye baakuwadde okuwandiikamu, togikolera bbali kwesubya bubonero.
ERI OMUSOMESA:
- Musomese abaana spelling z'ebigambo. Oyinza okubawa exercise buli lunaku ng’obagezesa mu spelling z’ebigambo ebiri mu ssomo lyo.
- Tunuulira syllabus yonna okuva ku kibiina ekya P.3 ppaka ku P.7.
- Emirimu egiva ku P.6 okudda wansi ppaka P.3 olina okugitunuulira ennyo kuba ebibuuzo ebisinga biva awo.
- Mukole okunoonyereza okumala nga mugenda okusomesa abayizi so si kulagira bayizi kunoonyereza kubanga waliwo abatalina busobozi
nga bw'otokimuwa talina w’ajja
kukifuna walala.
l Somesa ebintu ebiri practical
okugeza, bwe muba musoma ku kyennyanja,
kireete okibalage katundu
ku katundu, bwe ziba machines
nazo zireete, ekikoola kireete mu
kibiina okisomese nga bakirabako
n'ebirala. Kibayamba okujjukira
obulungi by’obasomesezza.


text:
Kasooli yara 42
Mu by'obulimi, ebipya bizuulwa buli lunaku. Ku luno, abakugu batuleetedde ekika kya kasooli ekipya kye bayita YARA 42. Aba kkamuni ya Victoria Seeds Limited be bakireese mu katale ka Uganda. Bwosimba ekika kino, mu kwota ya yiika, osobola okukungula kilo lunaana be ddu! Kino kitegeza nti ebbeeyi bweba nga nnungi , tugambe nga kilo egula shilingi lukumi, omulimi aba afuna emitwalo kinaana!!! Ono kasooli muyitirivu! Wabula okumulima, otekeddwa okusimba mu mabanga amatuufu ate nga buli kinnya mulimu ekigimusa.
This is an excerpt from the article Kasooli yara 42 from the Wikipedia free encyclopedia. A list of authors is available at Wikipedia.


text: Amaka gayamba mu kukola ku byetaago by’abantu era gwe musingi ogw’okutumbuka kwabwe mu by’omwoyo. Ekitabo kiraga ebintu ebirina okukolebwa okutandika amaka agatuusa eri omukwano omutukuvu; emisingi egirina okugobererwa okufuula awaka ennimiro ez’emirembe n’obutebenkevu; na butya bwe bayinza okufuna essanyu eritaggwaawo. Kinnyonnyola ebyetaagisa okuzimba n’okulunngamya amaka era ne kiwa eby’okulabirako ku nsonga ezo, naddala okuva mu bulamu bwa Nnabbi n’Abasiraamu abatutumufu. Kyogera ku bintu abakazi n’abasajja bye beetaaga okussaako omwoyo mu maka, okugunjula abaana n’okubayigiriza, ekifo ky’abakazi mu Busiraamu n’okuyigirizibwa kwabwe, ne kiwa n’eby’okulabirako ebimu ebya ba Ottoman.


text:
Amannya go nnyabo?
Nze Nazifah Nanyondo (mu kifaananyi). Mbeera Nansana.
Emyaka otemera mu emeka?
Nkyali muwala muto wa myaka 20 gyokka.
Emisomo wagikomya wa?
Saasukka S1 olw’ensonga ya fiizi.
Wali ofumbiddwaako?
Sifumbirwangako kyokka nninayo omwana.
Ate taata w’omwana yadda wa?
Ensonga zange naye zaali za buto era byaggwa.
Onoonya musajja wa bisaanyizo ki?
Njagala musajja Omusiraamu. Ebirala omuli okuba ng’alinayo abakazi abalala oba ng’ananteeka mu
muzigo si nsonga nnyo gyendi.
Eby’okuntwala e Mecca nfuuke Hajjati ajjudde tulibyogerako oluvannyuma nga tutandise obufumbo.
Abakwagala bakufunye batya?
Ndi ku ssimu;0755054635.
Nze Alex 21. Nnoonya sugammami mmulage kye nnina. Njagala alina ssente. Kuba 0771498627.
Nze Fred Kalanzi. Nnina emyaka 29. Mbeera mu Kampala. Nnoonya omukyala omuntumulamu, alina empisa, atali muyaaye ow’emyaka 28- 48 tukole omukwano ogwanamaddala. Kuba 0782193720.
Nze SLP. Ndi mufumbo, nnoonya omukazi owookubiri. Njagala Musiraamu, omutonotono, omuwanvu kuba nze ndi mumpi. Nnoonya Munyankole oba Omuganda. Nze ndi musajja alimu omusaayi gw’Ekiyindi n’Ogwekiganda. Ateekwa okuba ng’alina ssente. Kuba 0774962769.
Nnoonya omukyala alina siriimu, akola ng’ava ku myaka 30. Nze nnina emyaka 55. Kuba 0778449577.
Nnoonya sugammami wa myaka 30-35, nga mulungi. Nze mbeera Bweyogerere. Nze Simon. Nnina emyaka 21. Kuba 0788555189 oba 0754567350.
Nze Bukenya M. Nnina emyaka 26. Mbeera Jinja. Nnoonya sugammami alina ku ssente. Oyo omwetegefu ankubire ku 0752668253.
Nze M.K. Nnoonya omukyala ow’emyaka 18-23, owempisa, atya Katonda, omwetegefu okunjagala n’omutima gwe gwonna n’okunfumbirwa. Kuba ku 0714943190.
Nze Dan Wasswa. Nnina emyaka 30. Njagala omukyala owokuwasa nga Mulokole, alina ddiguli oba dipulooma nga wa myaka 23-30. Mbeera Iganga. Kuba 0714255576.
Nnoonya omukyala Omulokole, ateera Katonda nga wa myaka 28-30. Kuba 0702446624.
Nnonya omuwala ow’okwagala ng’ali wakati w’emyaka 25-30, Omunyakole ng’akola. Ali siriyaasi kuba 0782966821 oba 0703516075.
Nnoonya omukyala ow’emyaka 30-50, alina ku ssente, ayagala ennyo akaboozi tukole omukwaano ogw’ekyama. Nnina emyaka 35. Kuba 0782955051.
Nze Dennis. Nnoonya sugammami ow’emyaka 30-40 nga munene. Sifa ku ddiini wadde eggwanga. Kuba 0793848388.
Nnoonya omukyala tukole omukwano ogw’ekyama. Njagala ali wakati w’emyaka 25-45. Nze nnina 30. Ateekwa okuba ng’alina ku ssente, amanyi omukwano, omulwadde wa siriimu ate ng’anyirira. Kuba 0752728883.
Nze Ronald. Nnina emyaka 31. Mbeera mu Kampala. Nnoonya omukyala ow’emyaka 24-45, ng’alina ssente annyambe ku ddiguli eyookubiri gye nkola. Nja kumulaga omukwano gwonna. Kuba 0783263616.
Nnoonya omukyala ow’emyaka 24-45 tukole omukwano ogw’ekyama. Njagala eyeesobola mu ssente nange nnina ezimala. Ateekwa okuba ng’alina emmotoka kubanga nze si girina. Kuba 0758796496.
Nze Shalifu. Nnina emyaka 26. Mbeera Nateete nnoonya omuwala ow’emyaka 18-24, ali siriyaasi, muntumulamu, atya Katonda ng’alabika bulungi. Kuba. 0711085397.
Nze Green Katende. Nnina emyaka 30. Njagala omukyala nga munene ate omukkakkamu era nga mukozi. Kuba 0714471515.
Nnoonya omukyala amanyi kyayagala nga yasomako. Nkubira ku 0778459200. Omuyaye totawaana.
Nnoonya omukyala ali ku ARVS, wa myaka 23-32, alina omulimu oba nga yeekozesa ate ng’ayagala okuzaala.Kuba 0751497859.
Nze Joshua Kihumuro. Mbeera Hoima. Njagala sugammami nga wa sswaga ate nga yeevuga. Kuba 0781499821.
Nnoonya omukazi Omulokole nga mwetegefu okwekebeza amusaayi. Nnina emyaka 40. Njagala wa myaka 25-30 ng’amanyi omukwano. Kuba 0774741820.
Nze KJ. Mbeera Bweyogerere. Nnina abaana babiri. Ndi mumpi. Nnoonya omukyala nga Muganda. Kuba 0706254637.
Nnoonya omukyala ow’empisa, eyakula obulungi, alina akabina, Omusiraamu nga tassusa myaka 29. Nze siri mukulu nnyo naye nnazimba, nnasoma, nneekozesa, era ne tusaako buli kye njagala. Kuba 0773753510 oba 0753083007.
Nnoonya omukyala Omulokole ali wakati w’emyaka 20-25 nga tazaalangako. Nze nnina emyaka 30. Nze John. Mbeera mu Kampala. Kuba 0779601622.
Nnoonya omukazi alina kyakola ng’ekizibu kye kya musajja nga si byanfuna. Njagala annakkiriza.okwekebeza omusaayi, ali wakati w’emyaka 30-48. Nze nnina 47. Ndi wa buvunaazinyibwa. Kuba 0787485493.
Nze Geoffrey Ssenfuka. Nnina emyaka 34. Mbeera Busaabala. Njagala omukazi ow’emyaka 35-50, Omuganda oba Omunyankole. Kuba 0784001262.
Nnina emyaka 50 era ndi ku ddagala. Njagala omukyala omunene, ow’emyka 25-35, ow’empisa, Omukrisitaayo, eyasoma, amanyi omukwano nga Muganda, Munyankole oba Munyarwanda. Owengabi oba Omutima totawaana Weereza ebikukwatako ku Box 3498 Kampala oba ku email;musoke2020@gmail.com.
NZE LISA 32. Mbeera mu Kampala. Nnasomako era nnoonya omwami nga Mulokole ow’okubeera naye mu bufumbo obw’olubeerera. Njagala ali waggulu w’emyaka 35. Nfunira ku ssimu;0784322417 .
Nnoonya musajja. Nze Namatovu. Njagala wa myaka 18-35 kuba nze 20. Ateekwa okuba ng’alina ssente. Kuba 0701911065.
Nnoonya omwami nga Muganda wa myaka 40-45 nga talina mukyala twewase. Nze Maureen Mirembe, 33. Mbeera mu Kampala. Ali siriyaasi kuba 0755818545.
Nnoonya omwami atya Katonda, ali ku ddagala lya ARVS, akola, alabika obulungi, eyazimba era nga myaka 35-60. Nze nnina emyaka 30 era nkola. Kuba 0774856318.
Nnoonya omwami atya Katonda, akola, eyazimba era ng’ali ku ddagala lya ARVS.Njagala wa myaka 45-60. Nze nnina emyaka 35. Nze nkola era njagala alina ennyonta ya laavu. Aweddeyo totawaana. Kuba 0775182962.
Nnoonya omwami omufumbo tukole omukwano ogw’ekyama. Ndi mufumbo. Nnina emyaka 31. Ansiimye nkubira ku 0792310835.
Nnoonya omwami ow’ekyama ng’alina ku ssente anaasanyusanga mu byonna. Njagala atalina bizibu nga wa myaka 35- 50. Nze nnina emyaka 34 n’abaana ssatu. Nninawo ku ssente. Tujja kwekebeza omusaayi. Kuba 075503l580.
Nze Shamim. Nnina emyaka 24. Nnoonya omusajja ali ku ddagala lya ARVS ng’anyirira kubanga nga nze. Kuba 0756420671.
Nnoonya omwami anannyanjula mu bakadde, ow’emyaka 28-35 ng’akola. Nnina emyaka 26. Owenkima n’Empologoma totawaana.Kuba 0774734499.
Nze Fatie. Nnina emyaka 20. Njagala omusajja Omusiraamu ow’emyaka 25-35. Ndi muwala munene. Ansiimye kuba 0783979330.
Njagala omusajja Omuganda, omuwanvu, alina omulimu omulungi, ow’emyaka 30-35, wa mpisa, abeera mu Kampala ng’alina ssente nga mwetegefu okuwasa. Tujja kwekebeza siriimu. Kuba 0757896999.
Nze Rosette. Njagala bufumbo. Nnoonya omwami Omuganda, Omukatoliki, nga wa myaka 50-75. Ow’empologoma n’Emmamba totawaana. Kuba 0730072767.
Nnina emyaka 40. Ndi ku ARVs. Nnoonya omwami omukulu tukole omukwano. Njagala ali ku ddagala lya ARVs. Njagala atanywa mwenge wadde sigala nga wa myaka 45 n’okwoyongerayo. Nze nnina ewange. Kuba 0752792345.
Nnina emyaka 29. Njagala omusajja eyeesobola mu byensimbi nga wa myaka 30-50. Kuba 0701032150.
Nze Nakafeero. Nnina emyaka 40. Ndi Mulokole. Njagala omwami omuwanvu, wa myaka 45-60, Omulokole, atalina mukyala, atanywa mwenge wadde sigala, mukkakkamu, ayagala obufumbo obutukuvu. Ndi mukkakkamu era omwetegefu okumwagala n’okumugondera. Omusiraamu n’omufumbo temutawaana. Kuba 0781723525.
Nnina emyaka 26 n’omwana. Njagala wa myaka 30-35, Omulokole, omuwanvu, eyasoma, atanywa mwenge wadde sigala. Njagala ayagala obufumbo obutukuvu. Omusiraamu totawaana. Kuba 0757608760.
Nze Robinah. Nnina emyaka 28. Nnoonya omusajja ow’emyaka 30-40. Njagala alina siriimu ng’ali ku ddagala. Sifa ku ddiini. Njagala yazimba nga mwetegefu okugenda mu bakadde bange. Nneddira Mutima.Ndi mutonotono, wa katakketakke. Kuba 0705077058.
Nnoonya omwami ow’emyaka 40-45 nga takyayagala kuzaala. Njagala alina omulimu, anandabirira era nga mwetegefu okumpa ku ssente. Tujja kwekebeza omusaayi. Nnina abaana n’omulimu, nnasomako. Nneddira Nkima. Ndi Mukrisitaayo. Kuba 0779758978.


text:
Ekyabalamuzi Judges
Chapter 10
1 Awo oluvannyuma lwa Abimereki ne wabaawo Toola mutabani wa Puwa, mutabani wa Dodo, omusajja wa Isakaali, okulokola Isiraeri; n'abeera mu Samiri mu nsi ya Efulayimu ey'ensozi.
2 N'alamulira Isiraeri emyaka abiri mu esatu, n'afa, ne bamuziika mu Samiri.
3 Oluvannyuma lw'oyo ne wabaawo Yayiri Omugireyaadi; n'alamulira Isiraeri emyaka abiri mu ebiri.
4 Era yalina batabani be asatu, abeebagalanga abaana b'endogoyi asatu, nabo baalina ebibuga asatu, bye bayita Kavosuyayiri okutuusa leero, ebiri mu nsi ya Gireyaadi.
5 Yayiri n'afa ne bamuziika mu Kamoni.
6 Abaana ba Isiraeri ne beeyongera nate okukola ekyali mu maaso ga Mukama ekibi, ne baweereza Babaali, ne Asutaloosi ne bakatonda ab'e Busuuli, ne bakatonda ab'e Sidoni, ne bakatonda ba Mowaabu, ne bakatonda ab'abaana ba Amoni, ne bakatonda ab'Abafirisuuti; Mukama ne bamuvaako ne batamuweereza.
7 Obusungu bwa Mukama ne bubuubuuka ku Isiraeri, n'abatunda mu mukono gw'Abafirisuuti, ne mu mukono gw'abaana ba Amoni.
8 Ne beeraliikiriza ne bajooga abaana ba Isiraeri omwaka ogwo: (baajoogera) emyaka kkumi na munaana abaana ba Isiraeri bonna abaali emitala wa Yoludaani mu nsi y'Abamoli eri mu Gireyaadi.
9 Abaana ba Amoni ne basomoka Yoludaani okulwanyisa ne Yuda ne Benyamini n'ennyumba ya Efulayimu; n'okweraliikirira Isiraeri ne yeeraliikirira nnyo.
10 Abaana ba Isiraeri ne bakaabira Mukama nga boogera nti Twakusobya kubanga twava ku Katonda waffe; ne tuweereza Babaali.
11 Mukama n'agamba abaana ba Isiraeri nti Saabalokola eri Abamisiri n'eri Abamoli, eri abaana ba Amoni n'eri Abafirisuuti?
12 Era ne Basidoni n'Abamaleki n'Abamawoni baabajooga; ne munkaabira ne mbalokola mu mukono gwabwe.
13 Naye mwanvaako ne muweereza bakatonda abalala: kyenva nnema okugenda okubalokola nate.
14 Mugende mukaabire bakatonda be mwalonda; bo babalokolenga mu biro eby'okunakuwala kwammwe.
15 Abaana ba Isiraeri ne bagamba Mukama nti Twayonoona: tukole kyonna ky'onoolaba nga kirungi: kyokka tuwonye leero, tukwegayiridde.
16 Ne baggya mu bo bakatonda abaggya ne baweereza Mukama: omwoyo gwe ne gumuluma olw'ennaku za Isiraeri.
17 Awo abaana ba Amoni ne balyoka bakuŋŋaana ne basiisira mu Gireyaadi. Abaana ba Isiraeri ne bakuŋŋaana ne basiisira mu Mizupa.
18 Abantu, abakulu ab'e Gireyaadi, ne bagambagana nti Omusajja aluwa alisooka okulwanyisa abaana ba Amoni? oyo ye aliba omukulu w'abo bonna abatuula mu Gireyaadi.


text:
Eseza Esther
Chapter 9
1 Awo mu mwezi ogw'ekkumi n'ebiri, gwe mwezi Adali, ku lunaku lwagwo olw'ekkumi n'essatu, ekiragiro kya kabaka n'etteeka lye bwe byali binaatera okutuukirizibwa, ku lunaku abalabe b'Abayudaaya kwe baasuubirira okubafuga; naye ne kikyuka okubeevuunulira, Abayudaaya ne bafuga abo abaabakyawa;
2 awo Abayudaaya ne bakuŋŋaana mu bibuga byabwe okubuna amasaza gonna aga kabaka Akaswero, okukwata abo abaali baagala okubakola obubi: so tewaali muntu eyayinza okubaziyiza; kubanga entiisa yaabwe yali egudde ku mawanga gonna.
3 Awo abalangira bonna abaamasaza n'abasigire n'abaami abaafuganga n'abo abaakolanga omulimu gwa kabaka ne bayamba Abayudaaya; kubanga entiisa ya Moluddekaayi ng'ebaguddeko.
4 Kubanga Moluddekaayi yali mukulu mu nnyumba ya kabaka, n'ettutumu lye ne lyatiikirira okubuna amasaza gonna: kubanga omusajja oyo Moluddekaayi yeeyongerayongeranga.
5 Awo Abayudaaya ne batta abalabe baabwe bonna nga babakuba n'ekitala, nga babazikiriza nga babamalawo, ne bakola nga bwe baayagala abo abaabakyawa.
6 Ne mu lubiri lw'e Susani Abayudaaya ne batta ne bazikiriza abasajja ebikumi bitaano.
7 Awo Palusandasa ne Dalufoni ne Asupasa
8 ne Polasa ne Adaliya ne Alidasa
9 ne Palumasuta ne Alisayi ne Alidayi ne Vaizasa,
10 batabani ba Kamani ekkumi mutabani wa Kammedasa omulabe w'Abayudaaya ne babatta; naye ne batassaako mukono gwabwe ku munyago.
11 Ku lunaku olwo omuwendo gw'abo abattirwa mu lubiri lw'e Susani ne guleetebwa mu maaso ga kabaka.
12 Awo kabaka n'agamba Eseza kaddulubaale nti Abayudaaya basse bazikirizza abasajja ebikumi bitaano mu lubiri w’e Susani ne batabani ba Kamani ekkumi; kale kye bakoze mu masaza amalala aga kabaka kyenkana wa! Kiki nno ky'osaba? era onookiweebwa: oba kiki kye weegayirira nate? era kinaakolebwa.
13 Awo Eseza n'ayogera nti Kabaka bw'anaasiima, Abayudaaya abali mu Susani baweebwe okukola n'enkya ng'ekiragiro ekya leero bwe kibadde, era batabani ba Kamani ekkumi bawanikibwe ku kitindiro.
14 Awo kabaka n'alagira bakole bwe batyo: kale ne balangirira etteeka mu Susani; ne bawanika batabani ba Kamani ekkumi.
15 Awo Abayudaaya abaali mu Susani ne bakuŋŋaanira ne ku lunaku olw'ekkumi n'ennya olw'omwezi Adali, ne batta abasajja ebikumi bisatu mu Susani; naye ne batassaako mukono gwabwe ku munyago.
16 Awo Abayudaaya abalala abaali mu masaza ga kabaka ne bakuŋŋaana ne beesibira obulamu bwabwe, ne baba n'okuwummula eri abalabe baabwe, ne batta ku bo abaabakyawa obukumi musanvu mu enkumi ttaano; naye ne batassaako mukono gwabwe ku munyago.
17 Ebyo byabaawo ku lunaku lw'ekkumi n'essatu olw'omwezi Adali; ne ku lunaku lwagwo olw'ekkumi n'ennya ne bawummula; ne balufuula olunaku olw'okuliirako embaga n'olw'okusanyukirako.
18 Naye Abayudaaya abaali mu Susani ne bakuŋŋaanira ku lunaku lwagwo olw'ekkumi n'essatu ne ku lunaku lwagwo olw'ekkumi n'enya; ne ku lunaku lwagwo w'ekkumi n'ettaano ne bawummula ne balufuula olunaku olw'okuliirako embaga n'olw'okusanyukirako.
19 Abayudaaya ab'omu byalo abaabeeranga mu bibuga ebitaliiko bbugwe kyebaava bafuula olunaku olw'ekkumi n'ennya olw'omwezi Adali olunaku olw'okusanyukirako n'okuliirako embaga era olunaku olulungi era olw'okuweerezaganirako emigabo.
20 Awo Moluddekaayi n'awandiika ebyo, n'aweereza ebbaluwa Abayudaaya bonna abaali mu masaza gonna aga kabaka Akaswero, ab'okumpi n'ab'ewala,
21 okubalagira okukwatanga olunaku olw'ekkumi n'ennya olw'omwezi Adali, n'olunaku lwagwo olw'ekkumi n'ettaano, buli mwaka,
22 nga ze nnaku Abayudaaya kwe baafunira okuwummula eri abalabe baabwe, n'omwezi ogwabafuukira ogw'essanyu okuva mu buyinike, era olunaku olulungi okuva mu kunakuwala: bazifuulenga ennaku ez'okuliirangako embaga n'ez'okusanyukirangako n'ez'okuweerezaganirangako emigabo n'ez'okuweererezangako abaavu ebirabo.
23 Awo Abayudaaya ne basuubiza okukolanga nga bwe baatanula, era nga Moluddekaayi bwe yabawandiikira;
24 kubanga Kamani mutabani wa Kammedasa Omwagaagi omulabe w'Abayudaaya bonna yali ateesezza eri Abayudaaya okubazikiriza, era yali akubye Puli, bwe bululu, okubamalawo n'okubazikiriza;
25 naye ekigambo bwe kyatuuka mu maaso ga kabaka n'alagiririra mu bbaluwa olukwe lwe olubi lwe yali asalidde Abayudaaya ludde ku mutwe gwe ye; era ye ne batabani be bawanikibwe ku kitindiro.
26 Ennaku ezo kyebaava baziyita Pulimu ng'erinnya lya Puli bwe liri. Awo olw'ebigambo byonna eby'omu bbaluwa eno n'olw'ebyo bye baalaba mu kigambo ekyo n'ekyo ekyababaako,
27 Abayudaaya kyebaava balagira ne basuubiza ne basuubiriza ezzadde lyabwe n'abo bonna abaneegattanga nabo, kireme okuggwaawo, okukwatanga ennaku ezo zombi ng'ekiwandiike kyazo bwe kyali era ng'ebiro byazo bwe byali ebyateekebwawo buli mwaka;
28 era okujjukiranga n'okukwatanga ennaku ezo okubuna emirembe gyonna, na buli kika, na buli ssaza na buli kibuga; era ennaku zino eza Pulimu zireme okuggwaawo mu Buyudaaya, newakubadde ekijjukizo kyazo kireme okubula eri ezzadde lyabwe.
29 Awo Eseza kaddulubaale muwala wa Abikayiri ne Moluddekaayi Omuyudaaya ne bawandiika n'obuyinza bwonna okunyweza ebbaluwa eyo ey'okubiri eya Pulimu.
30 N'aweereza Abayudaaya bonna ebbaluwa, mu masaza ekikumi mu amakumi abiri mu musanvu ag'obwakabaka bwa Akaswero, nga zirimu ebigambo eby'emirembe n'amazima,
31 okunyweza ennaku ezo eza Pulimu mu biro byazo ebyateekebwawo, nga Moluddekaayi Omuyudaaya ne Eseza kaddulubaale bwe baabalagira, era nga bwe beeteekera bo bennyini n'ezzadde lyabwe mu bigambo eby'okusiiba n'okukaaba kwabwe.
32 Awo ekiragiro kya Eseza ne kinyweza ebigambo ebyo ebya Pulimu; ne kiwandiikibwa mu kitabo.


text:
Bya SHAMIRAH NABIDDO
POLIISI enoonya bazadde b’abaana be baasuulira omukadde gwe batalinaako luganda, kati emyaka 2 tebalabikako.
Shamirah Nabunnya, 12 ne mwannyina Hakim Ssebona, 10 be balaajana nga banoonya ekika kyabwe oluvannyuma lwa nnyaabwe okubasuula ku mawanga.
Kino kyaddirira omukazi Rehemah Nanyomo okujja akawuungezi emyaka ebiri egiyise ng’asaba obubudamo nti obudde
bumuzibyeko kyokka avudde wala.
Yabuuza awali omuzigiti w’aba asula naye naffe yasanga awaka tulinawo omuzigiti, kwe kusula. Wano yabeerawo ennaku 3 nga tavaawo wabula nga yeekuba nnyo ku mukadde era twetwasooka kumanya kigendererwa.
Oluvannyuma yagenda ate abaana n’abaleka emabega. Abaana bagamba nti babeera mu bizinga by’e Nsaazi nga gye baava okujja e Kampala oluvannyuma lwa nnyaabwe okubasuubiza okubatwala basomere mu masomero ag’ekisulo mu Kampala.
Bwe yali agenda yabagamba nti akimye fiizi nabo ne baguma. Kyokka baakanda kulinda nga tebamulaba. Lumu yakomawo ne babateeka mu ssomero lya Jolly nga bava wa mukadde kyokka baasomayo ttaamu emu ne babagoba fiizi.
Abaana baategeezezza nti lumu nnyaabwe yabatwala e Lugazi n’abalekera omuntu gwe baali tebamanyi kyokka oluvannyuma yabanonayo nga poliisi emukubidde n’emutegeeza nti omu ku bo mulwadde.
Okusinziira ku mukadde, Hajji Nusurah Hussain agamba nti abaana bano baabawadde ennamba y’essimu gye bagamba nti ya nnyaabwe kyokka bwe bagikubako tebeerako ng’olumu bwe bagikwasa oluwulira nga boogera ku ky’abaana ng’agiggyako.
Nasuruh Hussain muwala w’omukadde agamba nti yaddukidde ku LC eyamusindise ku poliisi y’e Kawempe n’aggulawo omusango ku fayiro nnamba SD 41/01/03/ 2014. Agamba nti abaana bayinza okufuna obuzibu ate nga nnyina anafuye .
Nasuruh agamba nti baagala kuzuula kika ky’abaana bano kuba bagamba nti kitaabwe abeera Mukono avuga bodaboda nga ye Ahmed Katongole.
Atwala ensonga z’amaka ku poliisi y’e Kawempe, Florence Agilongo agambye nti agenda kukwatagana ne Bukedde bazuule bazadde b’abaana bano.